text:
VIERZIDURE - Fieste de Patrie a Manià
Daspò doi agns (Cordovât 2009) lis celebrazions pe Fieste de Patrie a tornin in provincie di Pordenon, a Manià. Chest moment fondamentâl pe int e pe culture furlane al cuiste un significât particolâr intun moment li che i media talians a tratin “la lenghe furlane” come un cualsisedi dialet e li che lis identitâts no gjoldin propit di tante fortune e stime di bande des istituzions. La fieste de Patrie e je un event che nus jude, visantsi prin di dut di dulà che e rive la nestre storie, a capî li che o volin lâ e soredut cuâl che al è il stât de salût dal furlan.
Par cheste edizion de fieste, la aministrazion comunâl di Manià, che za dal 2008 a celebre la ricorence de date cun iniziativis e moments di agregazion, cul jutori dal Istitût Ladin Furlan Pre Checo Placerean, e à inmaneât une schirie di apontaments:
• Vinars ai 1 di Avrîl, scree de mostre itinerant (par cure de Province di Udin): La Patrie dal Friûl 1077 - 1797 storie art lenghe e tradizion. Ai zovins dal 1993 e vegnarà consegnade une copie de costituzion voltade par furlan.
• Sabide ai 2 di Avrîl, incuintri (par cure dal Centri Interdipartimentâl di Ricercje su la Culture e la Lenghe dal Friûl) sul teme: Documents tart-medievâls e studis lessicgrafics sul furlan. Li dal museu Coricama si davualzerâ un incuintri di presentazion dal vulum publicât in ocasion des celebrazions dai 634 agns de Patrie, Descrittione della Patria del Friuli (1568) di Jacopo Valvason Maniago.
A intervignaran:
Angelo Floramo (curadôr dal volum): Cuntignûts e vicendis dal manuscrit di un ricercjadôr incuiêt.
Laura Guaianuzzi (ricercjadore): Notis sul cjistiel di Manià.
Aldo Colonnello (dal Circul Culturâl Menocchio): Dulâ erie situâde la antiche Caelina?
• Domenie ai 3 di Avrîl, Sante Messe e cerimonie in marilenghe.
Ceremonie (li de sale consiliâr dal Cumun) di presentazion dal Prin concors di poesie furlane dedicât al poete maniaghês Antonio Rosa Brustolo e gustâ finâl.
Sandri Olivetto


c: text/html

text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Osee
Cjapitul 5
DELITS E CJASTICS DI ISRAEL
Responsabilitât dai sorestants
5 1 Scoltait cheste, predis,
staitmi a sintî, cjase di Israel;
cjase dal re, tindêt l’orele
parcè che us tocje a vualtris di fâ justizie:
vualtris o sês stâts une palisse a Mizpà,
une rêt tindude sul Tabor,
2 une buse sgjavade in Sitim.
E jo us cjastiarai dal prin al ultin!
3 Jo o cognòs Efraim,
Israel no mi è mai stât platât:
propit, tu ti sês prostituît, Efraim,
si è maglât Israel!
4 Lis lôr voris no ur permetin
di tornâ dal lôr Diu,
parcè che a àn intorsi un spirt di prostituzion
e no cognossin il Signôr.
5 La supierbie di Israel e testemonie cuintri di lui,
Efraim al clope pal so pecjât
e cun lui al clope ancje Gjude.
6 A vegnin cui lôr trops e cui lôr bûs
a cirî il Signôr,
ma no lu cjatin gran;
si è slontanât di lôr.
7 A àn tradît il Signôr,
a àn gjenerâts fîs bastarts;
cussì chel ch’al fruce dut al mangje la lôr robe.
La vuere fra Israel e Gjude
8 Sunait il cuar in Gabae,
la trombe in Rame;
dait l’alarmi in Bet-Aven,
metêt in vuaite Beniamin.
9 Efraim al deventarà un desert
la dì dal cjastic;
su lis tribûs di Israel
o conti ce ch’o ài decidût.
10 I sorestants di Gjude a semein
chei ch’a spostin i confins;
parsore di lôr o strucjarai
la mê rabie come une montane.
11 Efraim al è folpeât, la leç e je sbeleade,
parcè che si console a cori daûrji al nuie.
12 E jo o sarai par Efraim come la tegne,
come il carûl pe cjase di Gjude.
Lis aleancis cui forescj
13 Efraim al à viodût il so mâl
e Gjude la sô plae;
Efraim al à corût fint a Assur,
Gjude al à mandât i siei mes dal grant re;
ma chel no podarà vuarîus
ni gjavâus la vuestre plae.
14 Parcè che jo o sarai tant che un leon par Efraim
e tant che un leonut pe cjase di Gjude.
Jo, propit jo ju slambrarai e po mi ’nt larai,
o rafarai la prede e nissun no me gjavarà.
Il Signôr al bandone il so popul
15 O tornarai inte mê cjase
fin che no si sintaran in colpe
e a vignaran a cirî la mê muse;
a vignaran a cirîmi te lôr tribulazion.
Notis:
- 5,1 - “Cjase dal re”. Plui che de int dal palaç, il profete al fevele dai dignitaris e dai graduâts, ch’a regevin il popul, insieme cui predis e cui profetis.
- 5,3 - Efraim, la plui grande tribù di Israel, culì al sta par dut il ream, in cuintriposizion a Gjude.
- 5,7 - Fîs di une sdrondine e ch’a pratichin la religjon dal Signôr e dai Baals; bastarts in sens metaforic, no reâl.
- 5,8 - Gabae e Rame a son in Gjude; Bet-Aven (o Betel) al è in Israel, a confin cun Gjude, simpri te tribù di Beniamin.
- 5,13 - Il grant re al è chel de Assirie o Assur, là che i doi reams a jerin lâts a cirî salvament e jutori.

robotstxt: allowed

filter: keep


text:
Fumate
La fumate nol è altri che un nûl che al è logât a une altece minime o propite parsore de superfcie de Tiere, formade di piçulis gotis di aghe in sospension. Al è un dai fenomens atmosferics che plui influence la mobilitât
Come fenomeni meteorologjic, o fevelin di fumate cuant che che un nûl si à formât in conseguence di une pression atmosferiche relativementri alte, in presence di a vonde umiditât e cence aiar. Chestis trê condizions a fasin in mût che la la formazion e la permanence de fumate e sedi plui comun intes zonis planis e bassis. In chestis zonis cun di plui spes si cjatin roiis e lûcs di racuelte di aghe, che a casin alte umiditât e duncje a favorissin ancjemò di plui la fumate. La formazion e capite in dutis lis stagjons, ma a durin a vonde dome in unvier.
I principâi efiets de fumate che no si jeve ma reste a son:
- Stabilizazion des temperaduris ambientâls su nivei bas, ancje sot dai 0 °C, cussì che no si verifichin plui la alternance di temperadure tra dì e gnot.
- Diminuzion de visibilitât, che e je ridusude tai câs estrems a dome dîs metris.
- Aument dai efiets negatîfs dal incuinament atmosferic, pe mancjance di ventilazion.
- Aument sensibil de sensazion di frêt.
La mancjance di visibilitât rint plui dificilis o a voltis imposibii i traspuarts stradâl, il trafic aereo e maritim, cun conseguencis impuartantis ancje pe economie; la valutazion sbaliade des distancis, plui frecuente in câs di fumate a bancs, e je cause di incidents ancje grâfs.
In Friûl la fumate e je presint inte plane, aumentant di intensitât lant viers ovest, a cause ancje des tantis roiis che si cjatin inte Basse. Fumate a bancs si dîs ancje cenglon. In Italie la zone cun maiôr frecuence e intensitât di fumate e je la Planure Padane e in particolâr lis zonis tra Mantue, Ferrare, Rovigo e Padue, tant che la autostrade A13 che passe par chei puescj e je stade la prime a sperimentâ une segnaletiche anti fumate.


text:
Luenga friulana
El friulanu (furlan) es una luenga romanci palrá ena rehión italiana de Friul-Venecia Julia. Oguañu mas de 6,0 mil presonas palran esta luenga. El friulanu es una luenga galu-romanci del sub-grupu retu-romanci i muestra caraterísticas notablis con el romanche, francés, ocitanu, catalán i las otras luengas del norti de Italia. El friulanu a siu reconocíu cumu una delas doci mínorias lingüisticas estóricas de Italia pol la ley 482. [1]
Muestra tentual[eital | eital coigu]
Il furlan e je une lenghe romanze de famelia des lenghis retichis, che e je fevelade soredut intal Friûl, ma ancje vie pal mont. Cualchi volte al ven clamât Ladin orientâl, parcè che al à diviers ponts in comun cul ladin, ma si è desvilupât in un altri mût cul passâ dal temp, sot de influence des lenghis ator dal Friûl, Intal XX secul il furlan al sameave destinât a sparî in pôc temp; invezit, lis personis che fevelin furlan a son diminuidis une vore, ma la lenghe e je ancjemò vive e ven doprade in tantis areis. Un gran lavôr al è stât fat di Graziadi Isaia Ascoli, un famôs linguist che al à judât la difese de lenghe; si scugne ancje ricuardâ la figure di Pier Paol Pasolini, che al à scrit un grum di poesiis par furlan e al à dât une man su la cuistion de forme standard dal furlan. [2]


text:
Istât
L'Istât al è une des cuatri stagjons tal emisferi temperât. Dal pont di viste astronomic, l'istât al scomence ai 21 di Zugn (solstizi di Istât) e al finìs ai 22 di Setembar (ecuinozi de Sierade); dal pont di viste meteorologjic, invezit, al scomence ai 1 di Jugn e a finìs ai 31 di Avost. In chest periodi, inte zone artiche, e je une iluminazion par dut il dì (24 oris); intal emisferi boreâl lis gnots a son plui curtis des zornadis, e par chest il clime al è plui cjalt, invezit tal emisferi austrâl al sucêt il contrari, e difat in chest periodi al è unvier.
La peraule istât e ven dal latin aestas, di aestus = calôr.


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Galazians
Cjapitul 2
Contats di Pauli cun Pieri e cui sorestants di Gjerusalem
2 1 Dopo cutuardis agns o soi lât sù un’altre volte a Gjerusalem cun Barnabe, e o vevi cjolt cun me ancje Tito. 2 O soi lât sù dopo ch’o vevi vude une rivelazion e ur ài presentât il vanzeli ch’o predicji ai paians, però a part e dome ai sorestants, par no riscjâ di cori o di vê corût dibant. 3 Poben nancje Tito, ch’al jere cun me, cun dut ch’al jere grêc, nol è stât obleât a circuncidisi. 4 Ma dut chest propit par colpe dai fradis fals che si jerin ficjâts dentri par spiâ la nestre libertât ch’o vin in Crist Gjesù, cul fin di fânus tornâ sotans… 5 Però cun lôr no vin molât nancje par un moment, par che la veretât dal vanzeli e resti salde framieç di vualtris.
6 Duncje, de bande di chei ch’a semeavin plui in viste – ce ch’a jerin par vieri nol à par me nissune impuartance, parcè che Diu nol fâs preferencis di personis – a mi, di chês personis plui in viste no mi è stât imponût nuie di plui. 7 Anzit, viodint che a mi mi è stât dât in consegne il vanzeli dai no gjudeus come che a Pieri i jere stât dât chel dai gjudeus – 8 di fat chel che i à dade fuarce a Pieri tal so apostolât framieç dai circuncidûts al è simpri chel che mi à dade fuarce a mi framieç dai paians – 9 e cognossude la gracie che mi jere stade dade a mi, Jacum e Chefa e Zuan, ch’a jerin considerâts lis colonis, i àn dade la gjestre a Barnabe tant che segnâl di union: nô o vevin di predicjâ il vanzeli framieç dai paians e lôr invezit framieç dai circuncidûts. 10 Nus àn dome preâts di visâsi dai puars e al è ce che o ài spesseât a fâ.
Pauli al difint il so vanzeli
11 Ma cuant che Chefa al è vignût a Antiochie, mi soi metût cuintri di lui frontantlu in muse, parcè che si jere metût de bande dal tuart. 12 Di fat prime ch’a rivassin chei di Jacum, al cjoleve la bocjade insieme cui paians convertîts. Ma a pene rivâts lôr, al cirive di tirâsi indaûr e di stâ in bande, par pôre dai gjudeus convertîts. 13 Ancje chei altris gjudeus a àn fate la stesse falsetât e cussì parfin Barnabe si è lassât strissinâ tal lôr imbroi. 14 Però a pene che mi soi inacuarzût che no levin indenant pe strade drete seont la coerence dal vanzeli, i ài dit a Chefa presince di ducj: “Se tu, che tu sês gjudeu, tu vivis come i paians e no come i gjudeus, cemût puedistu obleâ i paians a vivi seont la leç di Mosè?
15 Nô, ch’o sin di riunde gjudaiche e no pecjadôrs di riunde paiane, 16 savint che nissun om nol è justificât midiant des oparis de leç ma dome in fuarce de fede in Gjesù Crist, o vin crodût ancje nô in Gjesù Crist, propit par jessi justificâts midiant de fede di Crist e no midiant des oparis de leç, parcè che midiant des oparis de leç nol sarà mai justificât nissun mortâl ”.
17 Ma se ancje nô, ch’o cirìn di jessi justificâts in Crist, si cjatìn a jessi pecjadôrs, isal forsit Crist un ch’al ten al pecjât? Mai vie po! 18 Di fat se jo o torni a fâ sù ce che o ài butât jù, o mostri di jessi in colpe cuintri de leç. 19 Di fat, midiant de leç, jo o soi muart a la leç, in mût di vivi par Diu. O soi stât metût in crôs insieme cun Crist; 20 o vîf, ma no soi plui jo ch’o vîf: al è Crist ch’al vîf in me. La vite che cumò o vîf te cjar, le vîf te fede dal Fi di Diu, che mi à volût ben e si è dât vie par me. 21 No buti vie la gracie di Diu; di fat se la justizie e ven midiant de leç, alore Crist al è muart propit dibant.
Notis:
- 2,1 - Cutuardis agns dopo de sô conversion, ch’al è il pont d’indulà ch’al conte e al misure la sô vite.
- 2,2 - Al pò jessi tant il viaç che si conte in At 11,27-30 che chel in At 15,2.
- 2,3 - Tito nol jere circuncidût parcè che nol jere gjudeu.
- 2,9 - A son i sorestants ch’al à dite prin: Pieri, Jacun e Zuan.
- 2,11 - No savìn cuant che Pieri al è capitât a Antiochie, ni parcè.
- 2,12 - Si trate dai gjudeus ch’a vevin acetade la gnove dutrine. Pai gjudeus la leç e improibive une schirie di mangjativis e se Pieri al mangjave cui cristians di divignince paiane al è clâr che nol leve daûr de leç. Dome ch’al à vude pôre, come che i è capitât ancje altris voltis.
- 2,13 - Par Pauli e jere une baronade e un imbroi, come ch’al è un imbroi cjapâ masse sul serio lis usancis ancje se a son bielis.
- 2,16 - Sal 143,2; Rm 3,20.


text:
A Gurize in Place Vittoria a àn metût il limit di velocitât a 20 chilometros a l'ore. Par passâ di lì la int e dismonte e e sburte la machine a pît.
Sorestants e sotans
Par colpe de ecessive ploie al è sdrumât ju un toc di bastion a Palme, e cumò si previôt altri maltimp. La citât e je stade inseride di corse te liste dal Unesco, prime che al sedi masse tart.
Secont un sondaç in Italie un gjenitôr su sîs al fâs i compits par cjase al fi par evitâ che al cjapedi bruts vôts. Chei altris cinc ju fasin a la fie.
Finalmentri a For Disore i telefons a tornin a funzionâ dopo dôs setemanis. I call center a clamin i residents ogni dôs oris par recuperâ il timp pierdût.
-
-
Par il maltimp la Serracchiani e je lade in Cjargne a fâ un sorelûc. In efiet i mancjave dome l'incaric di presidente de protezion civîl.
Cualchi zornade indaûr o vin fat un brut sium. Al sucedeve che dute la coruzion d'Europe e finive in Italie! Par fortune il telegjornâl nus à sveâts disint che a'nd è dome la metât.
Friûl, panei fotovoltaics in câl tal 2013. Cualchidun lu à cjatât tal mieç dal zardin.
Dopo doi agns la bolete e rive finalmentri vie e-mail. In te cartele “posta indesiderata".
- - - -
La regjine Elisabetta e podarès finî par fitâ lis stanziis dal so palaç. Par sanâ i debits e fasarès prime a vendi i siei cjapieluts.
Nissun al rive a fermâ l'om che al patine in autostrade. Viodût pe ultime volte tal casel di Udin Sud diret in Austrie. Raffaele Sollecito si sta mangjant lis mans.
Dopo vê ricevût un album di fotos, Pape Francesco al rispuint che i plâs la Cjargne viodude dal alt. O crodìn, dal bas si viodin dome nûi.
A Dedeà e je tonade une television. Par fortune nissun ferît. Par pôre cumò la int e tache a paiâ il canone vulintîr.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Neemie
Cjapitul 2
NEEMIE AL TORNE E SI DÀ DA FÂ
Neemie al à il permès di tornâ
2 1 Tal mês di Nisan dal vincjesim an dal re Artaserse, a pene che il vin al fo prontât denant dal re, jo o cjapai il vin e jal strucjai. Jo mo no jeri mai stât avilît presince di lui. 2 Sichè il re mi disè: “Parcè po âstu chê muse avilide? Epûr nol è che tu sedis malât. E pò jessi dome une passion dal cûr”. Alore jo o cjapai un grant spac 3 e i disei al re: “Ch’al vivi il re par in eterni! Cemût podaressie no jessi avilide la mê muse cuant che la citât là ch’a son soterâts i miei vons e je dute une maserie e lis sôs puartis lis à consumadis il fûc?”. 4 Dissal il re: “Ce volaressistu mo?” Alore jo o preai il Diu dal cîl 5 e po i rispuindei al re: “Se i pâr al re e se il to famei al à cjatât plait denant dai tiei vôi, mandimi in Gjude, te citât là ch’a son soterâts i miei vons, par ch’o puedi tornâle a fâ sù”. 6 Il re, ch’al veve la regjine sentade in bande di lui, mi disè: “Trop duraraial il to viaç? E cuant pensistu di tornâ?” Jo i distinai un timp; il re al viodè la robe di bon voli e mi lassà lâ. 7 Alore i disei al re: “Se i pâr al re, che mi vegnin dadis lis letaris pai governadôrs d’Oltriflum, par che mi lassin passâ e jentrâ in Gjude, 8 e une letare par Asaf, vuardean dal parc dal re, par che mi dedi il legnam par fâ sù lis puartis de fuartece dal templi, pes muris de citât e pe cjase là ch’o larai a stâ”. Il re mi consegnà lis letaris parcè che la man misericordiose dal gno Diu e jere parsore di me.
9 O rivai dai governadôrs d’Oltriflum e ur consegnai lis letaris dal re. Il re al veve mandât cun me une scorte di graduâts e di cjavalîrs.
Decision di tornâ a fâ sù lis muris di Gjerusalem
10 Ma cuant che Sanbalat il coronit e Tubie il sclâf amonit a vignirin a savê ch’o stavi rivant, ur displasè une vore ch’al fos rivât un a dâur une man ai fîs di Israel.
11 Rivât a Gjerusalem, mi fermai trê dîs. 12 Po o jevai vie pe gnot e o cjolei cun me un troput di oms cence disii nuie a dinissun di ce che Diu mi veve metût in cûr di fâ par Gjerusalem e cence nissune altre bestie fûr di chê ch’o jeri montât. 13 O saltai fûr tal cûr de gnot pe puarte de Concje e o lei de bande de risultive dal Dragon e pe puarte dal Ledan, cjalant lis muris di Gjerusalem ch’a jerin plenis di slambris e che lis sôs puartis lis veve consumdis il fûc. 14 O lei indenant fintremai a la puarte de Risultive e a la vascje dal re, ma nol jere un puest ch’e rivàs a passâ la bestie ch’o jeri montât. 15 Alore, simpri di gnot, o tornai sù pe valade, intent a cjalâ lis muris; podopo, jentrant pe puarte de Concje, o tornai cjase.
16 I magjistrâts no savevin ni là ch’o vevi stât ni ce ch’o jeri daûr a fâ. Fint in chel moment no ur vevi dit nuie ni ai gjudeus ni ai predis ni ai sorestants ni ai magjistrâts ni a dinissun di chei ch’a vevin cualchi incariche. 17 Alore ur disei: “Vualtris o viodês la streme ch’o sin ridusûts; Gjerusalem e je dute une maserie e lis sôs puartis lis à consumadis il fûc. Vignît, tornìn a fâ sù lis muris di Gjerusalem e no nus ridaran plui daûr!” 18 Ur contai cemût che la man misericordiose dal gno Diu e jere stade parsore di me e ancje lis peraulis che il re mi veve ditis. Alore lôr a diserin: “Dài, tachìn a fâ sù!” E a cjaparin spirt tal meti man a di cheste grande vore.
19 Cuant che però Sanbalat il coronit e Tubie il sclâf amonit e Ghesem l’arabo a vignirin a savê la robe, nus cjolerin vie e nus riderin disint: “Ce fasêso po? Vêso propit chê di rivoltâsi cuintri dal re?”. 20 Alore jo ur rispuindei: “Il Diu dal cîl nus darà un bon esit. Nô, siei servidôrs, si metarin a fâ sù; vualtris però no vês ni part ni dirit ni memorie in Gjerusalem”.
Notis:
- 2,1 - Il mês di Nisan al jere cognossût ancje tal lunari de cort di Persie. Al jere il prin mês dal an, te vierte.
- 2,7 - La satrapie di Oltriflum e cjapave dentri la Sirie, la tiere di Canaan, la Fenicie e Cipro; e jere spartide in cuindis provinciis.
- 2,8 - Il parc dal templi al veve di jessi dongje di Gjerusalem: la mont dal Ermon, lis spicis dal Liban o il teritori a misdì de citât sante. La fuartece dal templi e jere une fortificazion di difese. Te ete dai romans, aventi e sarà la toresse Antonie.
- 2,10 - Sanbalat al è il non babilonês di un governadôr de Samarie. Tubie (= il Signôr al è bon) al è di riunde amonite, de grande famee dai tubians.
- 2,13 - Neemie al scomence dal mûr a soreli a mont, al volte jù a misdì e al torne sù de bande di soreli jevât.
- 2,16-20 - Neemie al palese il so segret a la sô int, che si dîs subit disponude; i nemîs invezit si invelegnin a muart. Ma un om navigât come lui nol mole.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Vanseli di Luche
Cjapitul 3
MINISTERI PUBLIC DI GJESÙ
La predicazion di Zuan il Batiste
3 1 Al jere l’an cuindicesim dal ream di Tiberi Cesar: Ponzi Pilât al jere governadôr de Gjudee, Erode al jere tetrarche de Galilee e so fradi Filip de Ituree e de Traconitide; Lisanie al jere governadôr de province di Abilene, 2 intant che Ane e Caife a jerin i sorestants dai predis. In chel fratimp la peraule di Diu i rivà a Zuan, fi di Zacarie, tal desert. 3 Alore lui al passà dute la regjon dal Gjordan, predicjant un batisim di conversion pal perdon dai pecjâts. 4 Si colmà cussì ce ch’al è scrit tal libri des sentencis dal profete Isaie:
“ Ve, une vôs e berle tal desert:
Prontait la strade pal Signôr,
splanait i siei trois!
5 Lis concjis ch’a sedin colmadis,
lis monts e lis culinis ch’a sedin sbassadis;
lis stradis stuartis ch’a sedin dreçadis,
i lûcs grumbulôs splanâts.
6 Ogni om al viodarà la salvece di Diu ” .
7 A lis folis ch’a corevin di lui par fâsi batiâ ur diseve: “Rasse di liparis, cui us àial insegnât a scjampâ al svindic ch’al sta par plombâus intor? 8 Mostrait pluitost cui fats che si sês convertîts pardabon e no stait a tacâ a dîsi un cul altri: Nô o vin par pari Abram. Jo us dîs che Diu al è bon di fâ vignî fûr vêrs fîs di Abram ancje di chescj claps culì. 9 La manarie e je za metude su la lidrîs dai arbui: ogni arbul che nol bute pomis buinis al sarà taiât e butât tal fûc”.
10 La fole lu interpelave cussì: “Ce vino di fâ?”. 11 Lui ur rispuindeve: “Chel ch’al à dôs toniis, che int dedi une a di chel che no ’nd à; e chel ch’al à ce mangjâ, ch’al fasi compagn”. 12 A rivarin ancje un trop di publicans par fâsi batiâ. I domandarin: “Mestri, ce vino di fâ?”. 13 Zuan ur rispuindè: “No stait a scuedi nuie di plui di ce che us è stât distinât”. 14 Ancje un pôcs di soldâts lu interpelavin: “E nô, ce vino di fâ?”. Ur rispuindè: “No stait a fâ i prepotents cun nissun, no stait a denunciâ il fals, contentaitsi de vuestre pae”. 15 Intant il popul al jere simpri di plui in spiete e ducj si domandavin tal lôr cûr se Zuan nol fos il Messie. 16 Alore Zuan ur rispuindè: “Jo us batii cu l’aghe, ma al ven un ch’al è plui fuart di me, che no merti nancje di dispeâi la coree dai siei sandui. Lui us batiarà tal Spirtu Sant e tal fûc. 17 Al à in man une grande pale par separâ il forment de pule; al ingrumarà il forment sul so cjast ma la pule le brusarà cuntun fûc che no si pò distudâlu”.
18 Cun chestis e cun altris racomandazions i predicjave al popul la salvece.
19 Ma il tetrache Erode, che Zuan lu veve tacât parcè che al veve cjolte Erodiade, femine di so fradi, e par altris inicuitâts, 20 al zontà un altri delit a chei ch’al veve fats: al fasè meti in preson Zuan.
Mt 3,13-17; Mc 1,9-11; Zn 1,32-34
Il batisim di Gjesù
21 Dut il popul si faseve batiâ, e al fo batiât ancje Gjesù. E biel ch’al stave preant, si spalancà il cîl e 22 il Spirtu Sant al dismontà jù sore di lui in forme di cuarp, come di colombe. E dal cîl e rivà une vôs: “Tu tu sês il gno Fi plui cjâr, in te o ài metude dute la mê contentece”.
Mt 1,1-17
Gjenealogjie di Gjesù
23 Gjesù al jere sui trent’agns cuant che al scomençà il so ministeri e ducj a pensavin ch’al fos fi di Josef, ch’al jere fi di Eli, 24 fi di Matat, fi di Levi, fi di Melchi, fi di Inai, fi di Josef, 25 fi di Matatie, fi di Amos, fi di Naum, fi di Esli, fi di Nagai, 26 fi di Maat, fi di Matatie, fi di Semein, fi di Josek, fi di Jode, 27 fi di Joanan, fi di Rese, fi di Zorobabel, fi di Salatiel, fi di Neri, 28 fi di Melchi, fi di Adi, fi di Cosam, fi di Elmadan, fi di Er, 29 fi di Gjesù, fi di Eliezer, fi di Jorim, fi di Matat, fi di Levi, 30 fi di Simeon, fi di Gjude, fi di Josef, fi di Jonam, fi di Eliacim, 31 fi di Melee, fi di Mene, fi di Matate, fi di Natam, fi di David, 32 fi di Jesse, fi di Obed, fi di Booz, fi di Sale, fi di Naasson, 33 fi di Aminadab, fi di Admin, fi di Arni, fi di Esrom, fi di Fares, fi di Gjude, 34 fi di Jacop, fi di Isac, fi di Abram, fi di Tare, fi di Nacor, 35 fi di Seruk, fi di Ragau, fi di Falek, fi di Eber, fi di Sale, 36 fi di Cainam, fi di Arfacsad, fi di Sem, fi di Noè, fi di Lamec, 37 fi di Matusalem, fi di Enoc, fi di Jaret, fi di Maleel, fi di Cainam, 38 fi di Enos, fi di Set, fi di Adam, Fi di Diu.
Mt 4,1-11; Mc 1,12-13
Notis:
- 3,1 - Cualchidun al à calcolât che il cuindicesim an dal imperadôr Tiberi al sarès il 28 o il 29 d.d.C. Cualchidun al pent invezit pal 26 e cun resons plui fondadis.
- 3,2 - Di une bande il telâr storic cun dute la nomenclature uficiâl e di chê altre, tal desert, solitarie la vôs di Zuan.
- 3,6 - Is 40,3-5.
- 3,8 - Nol baste jessi dissendence di Abram par vie di sanc se no si eredite ancje e soredut la fede di Abram.
- 3,16 - L’aghe e à simpri vût un grant simbolisim di netisie e di purificazion. Crist però no si contente dal element esteriôr; al va plui in dentri, là che al opere cun fuarce il Spirtu Sant.
- 3,19 - Al è Erode il tetrarche, di no confondilu cun so pari Erode, chel che al veve fat copâ i frutins di Betlem.
- 3,24 - La gjenealogje e je diferente di chê di Matieu (Mt 1,1-11) ancje par une divierse prospietive teologjiche. Luche al va fint a Adam par meti in lûs no dome la partignince di Crist a l’umanitât, ma l’universalitât de salvece che lui al à puartade tal mont. In Luche il pari di Josef al è Eli; in Matieu al è invezit Jacop. Si podarès pensâ a la leç dal levirât. In câs, Jacop al sarès il pari naturâl e Eli chel legâl.


text:
Torah
Torah (ebraic: תּוֹרָה ) e je une peraule ebraiche che al vûl dî "leç" o insegnament.
Seont l'Ebraisim al pues indicâ:
- i prins cinc libris dal Vieli Testament (il Pentateuc cristian, peraule che invezit al ven dal grêc), che secont la tradizion a forin dadis a Mosè di bande di Diu su la mont Sinai.
- la leç ebraiche in sens plui gjenerâl. Plui di precîs, di dopre il tiermin Torah shebiktav (ven a stâi "La leç che e je scrite") par indicâ i cinc libris dal Pentateuc e il tiermin Torah shebehalpeh par indicâ dutis lis tradizions orâls codidificadis sucessivementri.
I libris de Torah a son:
- Gjenesi (Gen) (בראשית, Bereshit: "In principi...")
- Esodo (Es) (שמות, Shemot: "Nons")
- Levitic (Lv) (ויקרא, Vayikra: "E lui al clamà...")
- Numars (Nm) (במדבר, Bamidbar: "Tal desert..."), e
- Deuteronomi (Dt) (דברים, Devarim: "Peraulis", o "Discors")
(I nons ebraics a son cjapâts des peraulis iniziâls dal prin versets dai rispietîfs libris. Cjale, par esempli, Gjenesi 1:1.)
E je consuetudin finî la leture de Torah intun an e par chest e je sudividude in 54 parashoth, (plurâl di parashà, ven a stâi "porzion") al numar des sabidis intun an. Lis parashoth a cjapin il non de prime o ben di une des primis peraulis cun cui a scomencin.
Vôs leadis[cambie | modifiche il codiç]
Leams esternis[cambie | modifiche il codiç]
- (furlan) La bibie par furlan


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjenesi
Cjapitul 5
LIS TRADIZIONS DE STORIE PRIMITIVE
I patriarcjis prin dal diluvi
5 1 Ve chi il libri de gjernazie di Adam. La zornade che Diu al creà Adam, lu fasè sul stamp di Diu. 2 Ju creà mascjo e femine, ju benedì e ur metè il non di om la dì che a forin creâts. 3 A cent e trent’agns, Adam al à vût un fi sul so stamp, che i semeave, e i à metût non Set. 4 Dopo nassût Set, Adam al à vivût votcent agns e al à vût altris fîs e fiis. 5 Adam al à vivût, in dut, nufcent e trent’agns, po al murì.
6 A cent e cinc agns, Set al à vût Enos. 7 Dopo nassût Enos, Set al à vivût votcent e siet agns e al à vût altris fîs e fiis. 8 Set al à vivût, in dut, nufcent e dodis agns, po al murì.
9 A novant’agns, Enos al à vût Kenan. 10 Dopo nassût Kenan, Enos al à vivût votcent e cuindis agns e al à vût altris fîs e fiis. 11 Enos al à vivût, in dut, nufcent e cinc agns, po al murì.
12 A setant’agns, Kenan al à vût Maalaleel. 13 Dopo nassût Maalaleel, Kenan al à vivût votcent e corant’agns e al à vût altris fîs e fiis. 14 Kenan al à vivût, in dut, nufcent e dîs agns, po al murì.
15 A sessantecinc agns, Maalaleel al à vût Jared. 16 Dopo nassût Jared, Maalaleel al à vivût votcent e trent’agns e al à vût altris fîs e fiis. 17 Maalaleel al à vivût, in dut, votcent e novantecinc agns, po al murì.
18 A cent e sessantedoi agns, Jared al à vût Enoc. 19 Dopo nassût Enoc, Jared al à vivût votcent agns e al à vût altris fîs e fiis. 20 Jared al à vivût, in dut, nufcent e sessantedoi agns, po al murì.
21 A sessantecinc agns, Enoc al à vût Matusalem. 22 Enoc al cjaminà cun Diu. Dopo nassût Matusalem, Enoc al à vivût tresinte agns e al à vût fîs e fiis. 23 Enoc al à vivût, in dut, tresinte e sessantecinc agns. 24 Enoc al cjaminà cun Diu e nol fo plui, parcè che Diu sal veve puartât cun sè.
25 A cent e otantesiet agns, Matusalem al à vût Lamec. 26 Dopo nassût Lamec, Matusalem al à vivût sietcent e otantedoi agns e al à vût altris fîs e fiis. 27 Matusalem al à vivût, in dut, nufcent e sessantenûf agns, po al murì.
28 A cent e otantedoi agns, Lamec al à vût un fi. 29 I metè non Noè parcè che, dissal, “chest frut culì nus consolarà tes nestris voris e te fadie des nestris mans, par vie che il Signôr al à maludide la tiere”. 30 Dopo nassût Noè, Lamec al à vivût cinccent e novantecinc agns e al à vût altris fîs e fiis. 31 Lamec al à vivût, in dut, sietcent e sessantesiet agns, po al murì.
32 A cinccent agns, Noè al à vût Sem, Cam e Jafet.


text:
Il percors “La vuere dopo la vuere” al cjate la sô motivazion te volontât di puartâ i fruts e i fantacins a rifleti su lis conseguencis de vuere e sui efiets lassâts de prime o de seconde vuere
Lis tradizions dal Friûl a son une vore coinvolzentis in gracie de fuarte componente misteriose e fantastiche che lis travane. Lis tradizions a son stadis presentadis traviers la vision di
Chest percors al à volût fâ cognossi ae classe cuarte de Scuele Primarie ‘Fruch’ di Udin autôrs, artiscj dai timps passâts e lis lôr oparis in maniere gustose e divertente. Midiant i


text:
Ville, biblioteche, musei
Museu de Vuere, Museu de Mode e des Arts Aplicadis, Colezion Archeologjiche, Racuelte Etnografiche, Pinacoteche.
In dì di vuê sede dal Museu de Ete di Mieç Gurizane, il cjastiel al ospite une colezion di riproduzions fedelis di armis blancjis (1271 - 1500), une colezion di machinis di assedi in scjale 1:1 (la catapulte, il trabuc, la ronfe e il trapin), la Sale de Musiche medievâl e la ricje Sale didatiche.
L'edifici al è il risultât di une complesse vore di gnûf adatament, progjetade tal 1745 dal architet Nicolò Pacassi che culì al intervignì suntun edifici preesistent.
Tai locâi de stazion feroviarie di Nova Gorica si pues visitâ la mostre stabile "Il confin di stât tal Gurizan 1945-2004"
La Vile Coronini Cronberg, sede de Fondazion omonime, e fo fate sù di Carlo Zengraf suntun progjet dal architet vercellês Giulio Baldigara ae fin dal secul XVI (1594), insom di une culine che de famee e cjolè sù il non di Grafenberg.
L'edifici che vuê al ospite la Biblioteche di Stât e chê Civiche, tal secul XVII e jere la sede dal Seminari Gjesuitic.
Il templi israelit, fat sù tal 1756, al sbalçe sù intal centri dal vecjo ghet ebraic.
Realizzazione del Sito: Servizio attività economiche e sviluppo turistico.
e-mail: turismo@comune.gorizia.it


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Isaie
Cjapitul 8
il libri dal emanuel
PRIME PART
Il secont fi di Isaie
8 1 Il Signôr mi à dit: “Cjol une breute avonde grande e scrîf cun ponts ordenaris: A Mahèr-salàl-cash-baz ”. 2 Jo mi ài cjolt doi testemonis fidâts, il predi Urie e Zacarie, fi di Jebarachie. 3 Mi soi compagnât cu la profetesse, ch’e à cjapât sù e e à parturît un frut. Il Signôr mi à dit: “Metii non Mahèr-salàl-cash-baz . 4 Parcè che prin che il frut al sedi bon di clamâ pai e mame, lis ricjecis di Damasc e il rafât di Samarie a saran puartâts denant dal re di Assur”.
Lis aghis di Siloe e dal Eufrât
5 Il Signôr mi à tornât a fevelâ cussì:
6 “Za che chest popul al à spreseadis
lis aghis di Siloe ch’a scorin cuietis,
e ch’al trime denant di Rezin e dal fi di Romelie,
7 par chel ve che il Signôr al fâs vignî sù cuintri di vualtris
lis aghis grandis
e tremendis dal flum,
il re di Assur e dute la sô glorie.
Al stranfarà parsore di ducj i siei canâi
e al inondarà dutis lis sôs rivis.
8 Al inondarà Gjude, lu sumierzarà passant parsore
fint a rivâi al cuel,
e lis sôs alis a saran spalancadis
sun dute la largjece de tô tiere, Emanuel!”
9 Tignîtlu a ments, popui: o sarês fruçâts!
Scoltait, regjons dutis lontanis de tiere!
Prontait lis armis, o sarês fruçâts!
Prontait lis armis, o sarês fruçâts!
10 Fasêt un progjet: al larà in fruç;
cjapait une decision: no rivarà in puart,
parcè che Diu al è cun nô”.
Il Signôr al dirêç la storie
11 Parcè che il Signôr mi à dit cussì cuant che mi à cjapât pe man e mi à dit di no lâ pe strade di chest popul:
12 “No stait a clamâ pat
dut ce che chest popul al clame pat;
no stait a vê pôre di ce che lui al à pôre,
e no stait a spaventâsi”.
13 Il Signôr des schiriis, dome lui tignîtlu par sant;
di lui o vês di vê timôr,
di lui o vês di cjapâ spavent.
14 Lui al sarà un santuari, un clap di inçopedâsi
e un gredei ch’al intrighe
pes dôs cjasis di Israel,
un laç e une palisse
pe int di Gjerusalem.
15 Un grum di lôr si inçopedaran intor,
a colaran e a laran in fruç,
a saran cjapâts e fats presonîrs.
16 Che si sieri cheste testemoneance, ch’e vegni sigjilade cheste rivelazion tra i miei dissepui. 17 Jo mi fidi dal Signôr, ch’al plate la sô muse a la cjase di Jacop, e o speri in lui. 18 Ve, jo e i fîs che il Signôr mi à dâts, o sin segnâi e avîs in Israel de part dal Signôr des schiriis, ch’al è a stâ su la mont di Sion.
19 Se us disaran: “Interpelait chei ch’a clamin i muarts e i induvinins ch’a cisichin e ch’a murmurin. Parcè un popul no àial di interpelâ il so Diu, i muarts pai vîfs?”, 20 tignîtsi grampâts tor de rivelazion, te testemoneance. Se no us fasaran chest discors, nol cricarà il dì.
Zornadis di scûr
21 Lui us passarà dongje tibiât e plen di fan
e cuant che al sarà plen di fan, si inrabiarà
e al maludissarà il so re e il so Diu;
al cjalarà in sù,
22 po al tornarà a cjalâ la tiere,
e ve: pôre e scûr
e gnot di disperazion!
Ma la fumate e sarà sfantade.
23 Parcè che no sarà plui fumate
là ch’e jere pôre.
Tun prin timp lui al à umiliade la tiere di Zabulon e la tiere di Neftali, ma in avignî al colmarà di glorie la strade dal mâr, di là dal Gjordan, il distret dai forescj.
Notis:
- 8,1 - Il frut al è spieli dal judizi ch’al plombarà sui aleâts siro-efraimits. Il non al vûl dî “svelte-la-prede-svelt-il-rafât”. I nons si scriveviju suntun toc di bree o di corean.
- 8,4 - Damasc e Israel a son stâts ridusûts in sotanance di Tiglat-Pilezer III dal 732.
- 8,8 - Riclamant il non (7,14), Isaie al intint di riclamâ ancje la promesse.
- 8,12 - Si fevele de aleance fra Acaz e Assur cuintri di Damasc e Israel. Cun cheste aleance e cjapà pît simpri di plui la idolatrie.
- 8,14 - “Un santuari”. E varès di jessi une glosse metude dentri dopo. Il Targum al met “trapule”.
- 8,21 - Si trate di un toc di sentence fûr di contest.


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Cronichis 1
Cjapitul 10
IL REAM DI DAVID
Disfate e muart di Saul
10 1 I filisteus a tacarin Israel; i fîs di Israel a scjamparin denant dai filisteus e a colarin, colpîts a muart, su la mont di Gjelboe. 2 I filisteus, corint daûrji a Saul e ai siei fîs, a coparin Gjonate, Abinadab e Malchisue, fîs di Saul. 3 Il pês de batae al plombà dut sun Saul; i arcîrs lu lumarin e al restà ferît di un di lôr. 4 Alore Saul i disè al so scudîr: “Tire fûr la spade e passimi fûr par fûr, par no che cheste int cence circuncision e vegni e mi ridi daûr”. Ma il scudîr, plen di pôre, nol volè savênt. Alore Saul al cjolè la spade e si butà parsore di jê. 5 Ancje il scudîr, viodût che Saul al jere muart, si butà parsore de spade e al murì. 6 Cussì al finì Saul insieme cui trê fîs; dute la sô famee e finì insieme. 7 Cuant che i israelits de valade a vioderin che i lôr le vevin tovade e che Saul e i siei fîs a jerin muarts, a bandonarin lis lôr citâts e a scjamparin. A rivarin i filisteus e si sistemarin li.
8 Tal indoman i filisteus a lerin a dispueâ i muarts e a cjatarin Saul e i siei fîs distirâts su la mont di Gjelboe. 9 Lu dispuearin, i cjonçarin il cjâf e i puartarin vie lis armis; podopo a mandarin par dute la tiere dai filisteus a contâur la vitorie ai lôr dius e a la lôr int. 10 A meterin lis sôs armis tal templi dal lôr diu; la crepe le inclaudarin tal templi di Dagon.
11 Cuant che la int di Jabes di Galaad a vignirin a savê ce che i filisteus i vevin fat a Saul, 12 ducj i lôr vuerîrs a lerin a puartâ vie il cuarp di Saul e i cuarps dai siei fîs e ju puartarin a Jabes; a soterarin i lôr vues sot dal terebint di Jabes e a zunarin par siet dîs.
13 Cussì Saul al murì par colpe de sô infedeltât al Signôr, parcè che nol veve volût scoltâ la sô peraule e parcè che al veve clamât di ca un spirt par interpelâlu. 14 Nol veve interpelât il Signôr; par chel il Signôr lu fasè murî e i passà il ream a David, fi di Jesse.
Notis:
- 10,1 - L’autôr, par tratâ a lunc e a larc di David, cun dute la sô ativitât religjose e liturgjiche, al tache a rût contant dal so predecessôr Saul ch’al è in vuere cui filisteus e ch’al è fruçât e al mûr. Dut ce che Saul al à fat prime, al è saltât di plante fûr.
- 10,6 - In efiets a restavin in vite ancjemò doi dissendents: Is-Baal e Merib-Baal, ma l’autôr al intint che la famee di Saul e je sparide par simpri de storie di Israel par colpe de infedeltât dal re.
- 10,10 - 1 Sam 31,10 al precise che cheste divinitât e jere Astarte, ma culì il non al è tasût pal riviel che l’autôr al à pe idolatrie. Dagon al è il diu dai filisteus (Jd 16,23; 1 Sam 5,1).
- 10,13 - Judizi teologjic cence apel: no son stâts ni i filisteus ni il scudîr a copâ il re, ma lu à cjastiât Diu stes parcè che al veve disubidît e al veve interpelâts i muarts.


text:
Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Jop
Cjapitul 8
DISCUSSION fra jop e i trê amÎs
PRIN GÎR DI DISCORS
Prin discors di Bildad
La justissie di Diu
8 1 Alore al cjapà la peraule Bildad il suchit e al disè:
2 Fin cuant disarastu robis dal gjenar
e un ajar di burlaç sarano lis peraulis de tô bocje?
3 Puedial Diu fâ lâ fûr di strade il judissi
e l’Onipotent savoltâ la justissie?
4 Se i tiei fïs e àn pecjât cuintri di lui,
lui ju à bandonâts a la lôr tristerie.
5 Se tu cirarâs Diu
e tu prearâs l’Onipotent,
6 se tu sês onest e just,
sigûr che lui, di cumò, al veglarà sore di te,
e al tornarà a metiti te tô justissie.
7 Ce che tu vevis prin al sarà pocje robe
a preference dal to avignî sflandorôs.
La sapience dai viei
8 Interpele mo lis gjenerazions passadis
e met rifles su l’esperience dai lôr vons;
9 difat nô o sin di îr e no savin nuie,
stant che i nestris dîs su la tiere a son come un’ombre.
10 Ma lôr ti inscuelaran, ti informaran
tirant fûr lis peraulis dal lôr cûr.
11 Cressial forsit il papîr fûr dal palût
e il vencjâr rivial a menâ cence aghe?
12 Cuant che al è ancjemò in butul, no bon par tajâlu,
si secje prime di ogni altre jerbe.
13 Compagn al è il distin di chei ch’a dismentèin Diu
e cussì e sparis la sperance dal trist.
14 La sô fiducie e je come un fîl
e une tele di rai la sô sigurece.
15 Al cîr di pojâsi su la sô cjase, ma no ten,
si grampe intôr, ma no i rêç.
16 Al è un arbul plen di vite in face dal soreli
e a plen sardin si slàrgjn i siei ramaz;
17 lis sôs lidrîs s’inturtìcin intai clas,
al splore lis fressuris dai crets.
18 Ma se si lu dislidrise dal so puest,
chel lu rinee: “No ti ài mai viodût”.
19 Ve’ il distin de sô vite,
intant che altris a bùtin fûr de tiere.
Amonizion
20 Cjale mo: Diu nol bute vie l’om just
e nol ten man ai delincuents.
21 Al pò ancjemò colmâ di ridi la tô bocje
e i tiei lavris di gjonde.
22 Chei che ti odèin a saran cuvierts di vergogne
e la tende dai triscj e sparissarà.
Notis:
- 8,1 - Bildad al torne a bati il claut de dutrine tradizionâl: tu scuegnis vê fât alc, se Diu ti à cjastiât. O tu o un di cjase; salacôr la tô fiolance. Al è il resonament dai dissepui di Crist tal câs di chel ch’al jere nassût vuarp (Zn 9,1-2). O sin simpri tal telâr sapienziâl e juridic. I oms a puedin jessi dividûts dome in dôs schiriis: o bogns o triscj. La justissie di Diu e à dome chestis dôs pussibilitâz: premiâ o cjastiâ.
- 8,11-19 - Il test al è un tic ingredeât. Al fevele cun tun paragon: come che il venc nol pò vivi cence aghe, cussì l’om nol va a finîle ben se nol à timôr di Diu. Il paragon dal vencjâr nus riclame l’ambient egjssian; la cjase e l’ort nus fàsin pensâ a la vite sedentarie dai orientâi. Bildad nancje no s’insumie di pensâ che il presint nol è mai une ripetizion nude e crude dal passât.


text:
A Bertiûl i laris a àn fat robariis intant che al jere il temporâl. Indagâts ducj i citadins cun la bronchite e rafredôr.
Sorestants e sotans
Inte Basse Furlane a stan fasint une petizion cuintri la stroçadure des fontanis. Il nestri president de provincie par no riscjâ di jessi scjafoiât al sta obleant ducj a firmâ.
-
-
Si vûl salvâ il pront socors di Tisane e il pont nassite di Palme. Miedis e infermîrs a stan fasint di dut par tigniju in vite.
Alagât l'ufici de anagrafe a Udin. A vevin di fâ sparî cjartis e alore nus àn clamât a spacâ i condots de aghe cul picon. Doman o lin a inagâ l'ufici di Galan e chel de Fifa di Blatter.
Une brute notizie e rive di Pordenon. “Asîi nît: un frut su tre cence puest”. La disocupazion e à colpît ancje l'infanzie.
-
-
A stan restaurant lis dôs statuis dai Mori de tor dal orloi a Udin. A àn pensât di fâiu bionts.
Lat tossic. Dopo Latterie Friulane cjatadis contaminazions di aflatossinis ancje intal Parmigiano. Par sigurece arestât ancje il nono di Heidi.
-
-
Cul stadi in ristruturazion, l'Udinês al zuiarà lis partidis plui impuartantis a Triest. In cambi nus dan la Barcolane di fâ cui canots sù e jù pal Cormôr.
A Lignan la protezion civîl e fasarà vigjilance cuintri i vu cumprà che a vignaran caturâts e munîts di golâr come cun l'ors di Taipane.
Ejarque, il guru dal turisim Fvg, al à progjetât la splaze pai gay a Lignan. Il rest dai turiscj al podarà paiâ il biliet par visitâle e fâ lis fotos su la machine dal safari.
Il sindic di Tisane al scrîf a Renzi parcè tal Tiliment al è dut fer. Il premier al rispuint di provâ a cjalâ se te mont al plûf.
A Lignan si è fate la conte dai dams dopo il weekend di Pentecostis. Par fortune no son stâts impiâts fûcs, sconzurât il coinvolzilent dal Spirt Sant.
-
-
Lat furlan tossic. Lu stin bevint dut nô par fâ sparî lis provis.
Lauçac, timôr pai grums di scovacis bandonadis dongje dai cjamps. Ma parcè continuìno a plantâ blave dongje aes discjariis abusivis?
-
-
?Il Pape al vignarà a Redipulie, ma il sacrari al è dut di restaurâ. Si spere intun miracul.


text:
Un repertori che di simpri al vîf e al rimbombe sot dal vulcan e al cjape dentri villanelle (une forme di cjançon nas’sude a Napoli ai prins dal 1500), madrigali e baladis classichis di autôrs tant che il Velardiniello di Boccuccia de no pierzeco apreturo, il Sbruffapappa di Vurria ca fosse ciaola, l’Orlando Di Lasso di Sto core mio. A son i sens, intal esercizi composit, che a zuin un rûl determinant e che a personalizin la vision oniriche che e ven fûr di chi. Un fenomen percetîf pardabon di fate straordenarie. Un spetacul nassût dal desideri di proponi un repertori inmagant, intervignint cuasi tant che une sorte di musiciscj modernis di cort, che a cjapin ispirazion di chestis composizions, conservant lis melodiis origjinâls e rielaborant la componente armoniche cuntun stîl e cuntun ritmi di conotazion contemporanie.
Formazion: Luca Aquino – trombe e flicuar; Chiara Fusetti – violin; Luigi De Maio – violin; Gerardo Morrone – viole; Antonio Di Francia – violoncel; Gianluca Brugnano – batarie.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
-
INFIER di Dante Alighieri
Traduzion di Pierluigi Visintin
Par cure di Alessandro Carrozzo
Cuvierte di Renato Calligaro
La traduzion complete par furlan de prime Cantiche de Divine Comedie, cul test origjinâl in bande par preseâ il confront.
-
LA DIVINE COMEDIE – Traduzion di Aurelio Venuti
Lis trê Cantichis de Divine Comedie voltadis par furlan. Aurelio Venuti, apassionât cultôr di Dante, intun lavôr di agns, al è rivât a rindi lis finecis e lis sfumaduris de poesie, cence intacâ la struture metriche che e fâs dutun cu la sostance spirituâl de Opare dantesche. Il test origjinâl in bande par gjoldi intal stes timp la lenghe di Dante e lis pussibilitâts espressivis dal furlan. Alegât un CD cu la leture de bande dal tradutôr di cualchi Cjant, insiorade des musichis di Alessio Velliscig, cul violoncel di Antonio Merici.


text:
1 di Novembar
Il 1 di Novembar e je la 305° zornade dal Calendari Gregorian, (la 306° se l'an al è bisest). A mancjin 60 zornadis pe fin dal an.
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 1604 - Prime rapresentazion a Londre dal Otello di William Shakespeare
- 1755 - Lisbone e ven sdrumade di un taramot seguît di un tsunami, che e cope plui di sessante mîl personis
- 1884 - Adozion dal sisteme dai fûs oraris
- 1922 - Abolizion dal Imperi Otoman, l'ultin sultan Mehmed VI al abdiche
- 1993 - Jentrade in funzion uficiâl dal Tratât di Maastricht
Nassûts vuê[cambie | modifiche il codiç]
- 1757 - Antonio Canova, scultôr talian († 1822)
- 1886 - Hermann Broch, scritôr austriac († 1951)
- 1968 - Silvio Fauner, sciatôr sapadin
Muarts vuê[cambie | modifiche il codiç]
- 1972 - Ezra Pound, poete merecan (n. 1885)
Fiestis[cambie | modifiche il codiç]
- World Vegan Day


text:
Ents, associazions e altris sogjets che a son espression des minorancis linguistichis todescjis
Plodn - Sapade - Sappada
Portâl dedicât ae comunitât sapadine par cure de associazion Plodar
Associazion Plodar
Associazion impegnade te promozion e disvilup de culture e de lenghe di Sapade
Taic in Vriaul
Sît su lis comunitâts par cure de associazion culturâl "G. Unfer" di Tamau
Tischlbong - Tamau
I riferiments des associazions che a son espression de comunitât tamavese
Circul culturâl “Fulgenzio Schneider”
Circul culturâl impegnât te promozion de lenghe e de culture di Sauris
Côr Zahre
Côr nassût cul fin di recuperâ i vecjos cjants de tradizion saurane
Kanaltaler Kulturverein
Associazion culturâl impegnade te promozion de lenghe e de culture tedescje de Val Cjanâl


text:
Cjolimi
Che altre dî, invezit di stâ atent, a lezion, o eri ispirât… 🙂
Cjolimi di bot
Cjolimi i vistîts prin di cjolimi crot
Pleimi come un bisat
Jenfri il rivoc dal roiuç
E come l’aghe ator da la lidrîs
Pleiti tu di cjâf a pîts
E dopo di chel
Dopo vêmi cjolt
No ti vanze che lassâmi
Sbrissâ, sbisiâ, pratindi e cjareçâti
Meti adun il flât
E in vore il sintiment
Fintremai che a no lu cjati
Comments
-
Brâf Furlan30 Settembre 2008
Mi pâr une biele naine, buine par un test di cjante, isal nissun a musicâle?
-
1 Ottobre 2008
Biele. Tu varessis di stìa mancul atent e scrivi di plui, alore 😉
-
25 Giugno 2009
S'al cje é vignût cussí ben, a no tu âs plui che da fâ i compits tant ch'a tu fâs l'amôr:-)


text:
In cheste sezion o podês scuvierzi tropis utilitâts che si pò cjatâ dentri te categorie des bustis in cartoncin.
Imbalaç adat par volums piçui e mezans, lis bustis a àn dentri di se un potenziâl creatîf alt, midiant lis tantis pussibilitâts che e da la stampe offset, lis varietâts dai materiâi che si doprin e la pussibilitât di creâ, cu la fusteladure, formis gnovis e interessantis.
I progjets grafics cui packaging di cheste pagjine a son stât fats pai nestris Clients, e lis imagjins a vuelin dâ une mostre di esemplârs difarents, cui lôr aspiets tecnics, che o sin in stât di produsi.


text:
La Patrie di Avost
E je jessude la Patrie dal Friûl di Avost e stant che il Diretôr Monestier al à ripuartât sul so blog l'editoriâl dal Diretôr Valcic, jo us segnali chest articul che al viôt come protagonist Stefano Montello te sô vieste di musicist intervistât di Natascia Gargano.
Continuant il resonament inviât di Lino Straulino sul teme de vilote, ve ca ce che nus conte Stefano (fracait chi par lei). Cheste ricercje, a gno parê, e rapresente une des formis plui origjinâls di riscuvierte de nestre identitât, no dome musicâl.


text:
Colôr
Il colôr al è la sensazion che e ven dai rais de lûs che van a impressionâ i orghin de viste. Il fenomen fisic che al da dongje a dutis lis infinidis combinazions de lûs al va daûr de la lungjece de onde inte zone che si viôt. La sensazion nus permet di viodi come difarents obiets cun plui grande precision.
Ducj i cuarps che a cjapin la lûs a assorbissin une part da lis ondis eletromagnetichis e tornin a mandâ indaûr chês che a vanzin. Chês mandadis indaûr a vegnin cjapadis dai voi e letis come colôrs daûr de lungjece de onde. Il voli uman al po lei il colôr nome cuant che la lûs e je ben clare. Cun pocje lûs o viodin blanc o neri. Il colôr blanc al ven dal meti un su chel altri ducj i colôrs; chel neri al ven fûr gjavant ducj i colôrs. La lûs blancje e po jessi dividude in ducj i colôrs (spetri) midiant un prisme. In nature cheste division si po viodile intal Arc di Sant Marc.
Il colôr al è nuie altri che ce che o rivin a percepî dai segnai gnervôs tai voi dulà che a son i recetôrs de lûs inte retine. I recetôrs a mandin segnai al çurviel cuant che assorbissin radiazions di nature eletromagnetiche che a lôr volte a vegnin di une ben marcade intensitât di lungjece di onde.
La formazion de la percezion dal colôr e ven in trê moments:
- Intun prin moment un grup di fotons (che a sticin il voli) al rive al voli traviersant la cornee, l'umôr de aghe, la pupine dai voi, e l'umôr di veri rivant fintremai ai recetôrs de lûs inte retine (a bachet e a coni), là che al ven assorbît. Il risultât dal assorbiment a son trê segnai gnervôs eletrics, (o trasduzion) in modulazion di amplece.
- Intal secont moment si cjate te retine une trasformazion dal segnâl. Al ven elaborât e comprimût, fasint di trê un, in modulazion di frecuence: a son segnai in oposizion che a van al çurviel vie pal gnerf otic.
- Intal tierç e ultin moment a si cjate la leture dai segnâi e la lôr interpretazion de bande dal çurviel e la vere percezion dal colôr.


text:
Umberto Eco
Umberto Eco (Alessandrie, Piemont, Italie, 5 di Zenâr 1932 - Milan, Italie, 20 di Fevrâr 2016) al ere un scritôr, un semiotic e un filosof talian, innomenât sedi pes sôs oparis di narative che pai siei tratâts di semiotiche.
Biografie[cambie | modifiche il codiç]
Nassût ai 5 di Zenâr dal 1932 te citât di Alessandrie intune famee di 13 fîs, al à studiât filosofie e letaris te universitât di Turin, dulà che si à laureât. Al à lavorât tant che professôr in diviers centris prestigjôs e dal 1971 al ocupe la catedre di semiotiche ae universitât di Bologne. Par vie dai ricognossiments dal mont de educazion superiôr al è dotôr onoris causa di une trentine di istituzions.
Al è stât batiât par satrap de patafisiche pes sôs voris umoristichis, tant che Cemût viazâ cuntun cangûr, e par vê perfezionât un dai siei ramaçs, la cacopedie.
Altris ricognossiments lu àn puartât a jessi membri dal Consei dai Savis de UNESCO. Al à ricevût tal 2000 il Premi Princip des Asturiis di Comunicazion e umanitâts.
Al à lavorât ancje intai mieçs di comunicazion di masse intal cjamp culturâl. Al à une vore di passion par dut chel che al inten la Ete di Mieç, lis lenghis e i classics. Curiosementri, al è ancje un espert di James Bond.
Oparis plui famosis[cambie | modifiche il codiç]
Novelis[cambie | modifiche il codiç]
- Il non dal garoful (1980) - Romanç storic che al è stât adatât al cine e al è deventât un sucès. Al messede elements di intric poliziesc cu la erudizion medievâl e nus mene dongje chê ete.
- Il pendul di Foucault (1988) - Vore che e pant cemût che trê lavoradôrs di une cjase editore a restin cjapâts dentri des lôr propriis invenzions.
- La isule dal dì prin (1994) - Un nobil dal secul XVII sal reste blocât intune nâf tun fûs orari e al fâs riflès sul passâ dal timp, sui altris e su lis convenzions.
- Baudolino (2000) - Romanç che al conte des aventuris di un zovin contadin adotât di un imperadôr, struturade sul fâ dal romanç picaresc.
- La misteriose flame de Regjine Loana (2004) - Un om che al piert la memorie al cîr di recuperâle, tornant a creâ il timp de zoventût dal sô autôr.
Oparis sagjistichis[cambie | modifiche il codiç]
- Opere vierte
- Diari minim
- Kant e il ornitorinc
- Semiotiche e filosofie dal lengaç
- Il segn
- Art e bielece ae estetiche medievâl
- I limits de interpretazion
- Sîs spassizadis tai boscs naratîfs
- Lector in fabula
- Apocalitics e integrâts
- Sore la leterature
- A cirî la lenghe perfete
- Storie de bielece
- Storie de brutece


text:
Cun vinars ai 8 di Otubar e tache la seste stagjon di “Maman!“, la trasmission televisive par fruts in lenghe furlane. E larà in onde su Telefriuli ogni vinars, aes 18.30, e in repliche la domenie, aes 07.00 e aes 13.00.
Chest an, però, Maman! al torne cuntune grande novitât: il carton animât “Horaci l’Inuit“: une serie catalane, voltade par furlan in graciis de ARLeF, che lu à produsût su licence di Videoplugger Ltd, e curade de Delta Studios e dal CSS Teatri stabil di inovazion dal FVJ, cu la direzion de dopleadure di Rita Maffei.
Il carton al è pensât par furts dai 3 ai 6 agns, ma al savarà cjapâ dentri ancje chei plui granduts, fin ai 9 agns.
I protagoniscj dal gnûf carton animât a son Horaci e Sedna, doi eschimesuts che a fevelin par furlan e che in 35 pontadis a vivin aventuris di ogni sorte ator pal Artic, plen di ors polârs, siamans, igloos e kayaks.
Horaci e Sedna, duncje, si zontin a chei altris protagoniscj di Maman!, tant che Daria, il so gjat Vigji e sô cusine Bete, che tes tantis rubrichis dal program a fasaran imparâ, scuvierzi e divertî i plui piçui.
Leturis, poesiis, barzaletis, cjançons, zûcs e videotutorials a vegnin presentâts cul obietîf di meti i fruts a contat cu la lenghe furlane e cul plurilinguisim in maniere divertente.


text:
Sinonimi e Contrari Friulani
in maniere juste loc.
- [it. adeguatamente av.]
(derivât di 'adeguato', in maniere juste, chel che al va ben)
- sinonims
- congruementri, convenientmentri, decentmentri, degnementri, eficacementri, idoniementri, oportunementri, resonevulmentri
- contraris
- a sproposit, cun inadeguatece, cun scjarsetât, cun sconvenience, inadeguadementri, indegnementri, in maniere inadeguade, in maniere indegne, in maniere inoportune, in maniere scjarse, in maniere sconveniente, in maniere spropositade, in mût inadeguât, in mût indegn, in mût inoportun, in mût scjars, in mût sconvenient, in mût spropositât, inoportunementri, mâl, malementri, pôc, scjarsementri, sconvenientmentri, spropositadementri
- [it. debitamente av.]
(derivât di 'debito')
- sinonims
- adeguadementri, cun apropriatece, in maniere apropriade, in maniere oportune, in mût apropriât, in mût oportun, oportunementri
- contraris
- cun inadeguatece, inadeguadementri, in maniere inadeguade, in maniere inoportune, in mût inadeguât, in mût inoportun, inoportunementri
- fig. [it. dirittamente av.] (secont ce che e domande la morâl)
- [it. equamente av.]
(derivât di 'equo')
- sinonims
- cun obietivitât, ecuementri, imparzialmentri, in maniere obietive, in mût obietîf, justementri, obietivementri, tant par om
- contraris
- cun faziositât, cun inicuitât, cun injustizie, faziosementri, inicuementri, injustementri, in maniere faziose, in maniere inicue, in maniere injuste, in mût faziôs, in mût inicui, in mût injust
- [it. equanimemente av.]
(derivât di 'equanime')
- sinonims
- ecuementri, imparzialmentri, justementri, tant par om
- contraris
- cun faziositât, cun inicuitât, cun injustizie, cun partesanarie, faziosementri, inicuementri, injustementri, in maniere faziose, in maniere inicue, in maniere injuste, in maniere partesane, in mût faziôs, in mût inicui, in mût injust, in mût partesan, partesanementri
- [it. fondatamente av.]
(derivât di 'fondato')
- sinonims
- justementri, resonevulmentri
- contraris
- a tuart, cence fondament, cun injustizie, injustementri, in maniere infondade, in maniere injuste, in mût infondât, in mût injust
- [it. giustamente av.]
(cun justizie, daûr di principis juscj)
- sinonims
- coretementri, cun bon dirit, cun dirit, cun dreture, cun merit, ecuementri, imparzialmentri, in maniere drete, in maniere meritevule, in maniere meritorie, in maniere sane, in mût dret, in mût meritevul, in mût meritori, in mût san, legjitimementri, meritevulmentri, meritoriementri, sanementri
- contraris
- a tuart, cence fondament, cence justificazion, cence justizie, cence legjitimitât, cence merit, cence motivazion, cence reson, cun ilegjitimitât, cun indegnitât, cun inicuitât, cun injustizie, cun parzialitât, cun scoretece, ilegjitimementri, imeritevulmentri, imotivadementri, indegnementri, injustementri, in maniere ilegjitime, in maniere imeritevule, in maniere imotivade, in maniere indegne, in maniere inicue, in maniere injuste, in maniere parziâl, in maniere scorete, in mût ilegjitim, in mût imeritevul, in mût imotivât, in mût indegn, in mût inicui, in mût injust, in mût parziâl, in mût scoret, parzialmentri, scoretementri
- [it. giustificatamente av.]
(derivât di 'giustificato')
- sinonims
- comprensibilmentri, cun justizie, justementri, justificadementri, legjitimementri
- contraris
- a tuart, cence fondament, cence justificazion, cence motivazion, incomprensibilmentri, injustificadementri, in maniere imotivade, in maniere incomprensibile, in maniere infondade, in maniere injustificade, in mût imotivât, in mût incomprensibil, in mût infondât, in mût injustificât
- [it. idoneamente av.]
(derivât di 'idoneo')
- sinonims
- adeguadementri, apropriadementri, convenientmentri, cun adeguazion, cun convenience, cun justece, oportunementri
- contraris
- cun inadeguatece, cun sconvenience, inadeguadementri, inidoniementri, in maniere inadeguade, in maniere inidonie, in maniere inoportune, in maniere sconveniente, in mût inadeguât, in mût inidoni, in mût inoportun, in mût sconvenient, inoportunementri, sconvenientmentri
- [it. imparzialmente av.]
(derivât di 'imparziale')
- sinonims
- con obietivitât, cun onestât, cun serenitât, cun sinceritât, disinteressadementri, ecuanimementri, ecuementri, imparzialmentri, in maniere oneste, in maniere serene, in maniere sincire, in mût onest, in mût seren, in mût sincîr, justementri, obietivementri, onestementri, serenementri, sincirementri
- contraris
- cun faziositât, cun inicuitât, cun injustizie, cun partesanarie, cun parzialitât, faziosementri, inicuementri, injustementri, in maniere faziose, in maniere inicue, in maniere injuste, in maniere partesane, in maniere parziâl, in mût faziôs, in mût inicui, in mût injust, in mût partesan, in mût parziâl, parzialmentri
- [it. legittimamente av.]
(par resons justis)
- sinonims
- justificadementri, legjitimementri
- contraris
- a tuart, cence fondament, cence fonde, cence justificazion, cun injustizie, injustificadementri, in maniere imotivade, in maniere injuste, in maniere injustificade, in mût imotivât, in mût injust, in mût injustificât
- [it. probamente av.]
(derivât di 'probo')
- sinonims
- justementri, virtudiosementri, virtuosementri
- contraris
- cun disonestât, cun imoralitât, cun inicuitât, cun injustizie, disonestementri, imoralmentri, inicuementri, injustementri, in maniere disoneste, in maniere imorâl, in maniere inicue, in maniere injuste, in mût disonest, in mût imorâl, in mût inicui, in mût injust
- [it. ragionevolmente av.]
(secont une misure juste)
- sinonims
- adeguadementri, congruementri, convenientmentri, ecuementri, justementri, oportunementri, proporzionadementri, resonevulmentri, suficientmentri
- contraris
- cun ecès, cun inadeguatece, cun scjarsetât, cun sproporzion, ecessivementri, esagjeradementri, inadeguadementri, in maniere ecessive, in maniere esagjerade, in maniere inadeguade, in maniere scjarse, in maniere smodade, in maniere sproporzionade, in mût ecessîf, in mût esagjerât, in mût inadeguât, in mût scjars, in mût smodât, in mût sproporzionât, scjarsementri, sproporzionadementri
- [it. rettamente av.]
(derivât di 'retto', daûr di un codiç morâl di onestât)
- sinonims
- coretementri, in maniere pulide, in mût pulît, justementri, lealmentri, onestementri
- contraris
- cun bassece, cun disonestât, cun imoralitât, cun scoretece, cun slealtât, disonestementri, imoralmentri, in maniere disoneste, in maniere imorâl, in maniere scorete, in maniere sleâl, in mût disonest, in mût imorâl, in mût scoret, in mût sleâl, scoretementri, slealmentri
- [it. rettamente av.]
(fasint ben lis robis)
- sinonims
- coretementri, esatementri, justementri
- contraris
- cun erôr, cun inesatece, cun scoretece, falosementri, inesatementri, in maniere falade, in maniere falose, in maniere inesate, in maniere scorete, in mût falât, in mût falôs, in mût inesat, in mût scoret, mâl, scoretementri


text:
“Çurviei Scjampâts” e je une trasmission radiofoniche in lenghe furlane trasmetude dal 2015 su Radio Spazio 103, cu la poie de ARLeF. E je condusude dai trê atôrs dal “Teatro Incerto”.
Al è un apontament di intratigniment setemanâl, rivât ae sô seconde stagjon, dedicât ai temis de gnove emigrazion furlane cun colegaments ae storie dal Friûl. La sitcom e va in onde il martars e il vinars aes 7.30, aes 11.30, aes 17.00 e aes 19.30.
In ogni pontade, il grup dai trê atôrs, componût di Fabiano Fantini, Claudio Moretti e Elvio Scruzzi, al smire a proponi un colegament imagjinari cuntun rapresentant di cheste gnove part di societât, chê dai laureâts, dai ricercjadôrs e dal personâl specializât (i “cerviei che a scjampin” dal Friûl), doprant un umorisim iriverent e un lengaç svelt, par podê cjapâ dentri il public plui zovin, cence meti in bande une analisi sociâl reâl e creant tal stes timp une gnove forme di comunicazion.
Detais
Titul: Çurviei Scjampâts
Trasmetude di: Radio Spazio 103
Conduzion: Teatro Incerto – Fabiano Fantini, Claudio Moretti e Elvio Scruzzi
Scolte dutis lis pontadis de serie te nestre sezion Audio


text:
DIZIONARI ILUSTRÂT
€ 13,00
99 disponibili
BREVE DESCRIZIONE
Chest dizionari al è nassût tant che materiâl didatic in cors di furlan di nivel base: al è stât fat par cui che si svicine al furlan e che al cîr di slargjâ il sô vocabolari doprant ilustrazions semplicis, fintremai di fate diletantistiche, ma imediadis. In cheste maniere si è volût meti adun un imprest che al judi a imparâ lis peraulis leantlis dretis ai concets e cence passâ par mieç di une altre lenghe, duncje l’aprendiment al rive plui insot e, tal moment di capî o di fevelâ, la paronance su lis peraulis e je plui svelte e naturâl.
Descrizione
Un dizionari come imprest didatic divertent par fâ furlan a scuele e a cjase; lis peraulis a vegnin peadis in maniere direte al concet cence passâ par une altre lenghe. Plui di 1200 peraulis dividudis in categoriis par une ricercje plui veloce.
Un dizionario come strumento didattico fondamentale nell’insegnamento della lingua friulana. Con semplici illustrazioni, fa conoscere le parole che vengono direttamente legate al concetto senza dover passare attraverso un’altra lingua. Oltre 1.200 vocaboli suddivisi in varie categorie per una ricerca veloce.
Recensioni
Ancora non ci sono recensioni.
Be the first to review “DIZIONARI ILUSTRÂT”
Ti potrebbe interessare…
-
INFIER di Dante Alighieri
Traduzion di Pierluigi Visintin
Par cure di Alessandro Carrozzo
Cuvierte di Renato Calligaro
La traduzion complete par furlan de prime Cantiche de Divine Comedie, cul test origjinâl in bande par preseâ il confront.
-
CJANTIS E RIMAROLIS PAI FRUTINS
Un lavôr zaromai “storic”, che al à compagnât gjenerazions di fruts furlans. Librut e CD a proponin cjançons e filastrocjis pensadis a di pueste par un percors didatic divertent, inte scuele de infanzie e dal prin cicli des elementârs. Si scolte, si cjante, si cjalin lis bielis ilustrazions di Altan.
Peraulis di Alessandra Kersevan e Giancarlo Velliscig
Musiche di Giancarlo Velliscig
Dissens di Francesco T. Altan, progjet grafic di Renato Calligaro
I tescj dai “Disleelenghis” a son gjavâts fûr di “Sacheburache” di Dino Virgili
Ideazion e notis didatichis di Silvana Schiavi Fachin
I EDIZIONE 1987, II ed. 2003, III ed. 2012
-
ODISSEE di Omêr
Voltât par furlan di Sandri Carrozzo e Pierluigi Visintin
Un lavôr di traduzion integrâl dal grêc al furlan, lât indevant par plui di 8 agns. Un dai classics de leterature di ducj i timps, une metafore de condizion umane stesse. Test grêc inte pagjine dongje.
Un lavoro di traduzione integrale dal greco al friulano durato oltre 8 anni. Uno dei classici della letteratura mondiale, una metafora della stessa condizione umana. Testo greco a fronte.
-
LIRICS GRÊCS
Anacreont, Alcmen, Archiloc, Tirteu, Mimnerm, Ipponat, Saff, Alce… A son fruçons dai poetis plui famôs de liriche greche arcaiche, par une riflession jentri culture classiche e lenghe furlane.
Anacreonte, Alcmene, Archiloco, Tirteo, Mimnermo, Ipponate, Saffo, Alceo… tradotti in friulano da Alessandro Carrozzo. Sono frammenti fra i più famosi della lirica greca arcaica, per una riflessione fra cultura classica e lingua friulana.


text:
Folkest a Spilimberc – Sabide ai 7 di lui
SABIDE AI 7 DI LUI – SPILIMBERC
Quadreria Tono Zancanaro
11.00 Andrea Marco Ricci (Note Legali) – Dirits d’autôr, dirits conetûts e gnovis realtâts
Tor Orientâl
18.00 Adriana Schepis – Patty Smith – Voglio, ora
19.30 Enzo Gentile e Roberto Crema, Jimi Hendrix, the Italian Experience
Place Garibaldi
20.30 Capitano tutte a noi Italie
21.30 Ponk Republiche Ceche
22.50 La Mesquia Piemont
Place Domo
21.15 La Macina Marcjis
22.00 Tomat Band Twenty for twenty Italie
→ QUADRERIA TONO ZANCANARO
11.00 Andrea Marco Ricci (Note Legali)
Dirits d’autôr, dirits conetûts e gnovis realtâts
L’incuintri al fevele di dirits conetûts primaris e secondaris dai artiscj interpretis e esecutôrs tal cjamp musicâl. O fevelarìn dai rapuarts cui produtôrs fonografics, cu lis cjasis discografichis, di autoproduzion, di gjestion coletive dai dirits de bande di artiscj e produtôrs e… di cemût che si pues vuadagnâ cu la musiche regjistrade…
→ Tor Orientâl
18.00 Adriana Schepis – Patty Smith – Voglio, ora
e introdûs Rita Bragagnolo
La vite di Patti Smith e je fate di re’surezions continuis, colps di sene, ats di proteste e svoltis imprevedibilis: une fantate che e zire secje e plene di fam par New York tai agns Setante, jù pes stradis dal Greenwich Village e tes stanziis dal Chelsea Hotel; che e cjate confuart te vuide spirituâl di Arthur Rimbaud, Jimi Hendrix e Jim Morrison, e si vuadagne la stime di Robert Mapplethorpe, William Burroughs, Allen Ginsberg e Bob Dylan. E scomence a cjantâ ’sul palc dal malsestât CBGB insiemi ai Television e ai Ramones, e ae fin e rive par dut il mont come poete, cjantante e scritore.
Adriana Schepis e je nas’sude a Triest, i plâs scrivi a lapis, bevi bon cafè e cjaminâ, no i plasin i lapis cence ponte, i grans di cafè ’su lis mans umidis ni lis scarpis cul tac. Al è un pôc di timp che si è svicinade al zen, ma lui al continue a tirâsi in bande. E à cjapade une lauree in Psicologjie, un dotorât in Psicologjie de comunicazion e un master in Comunicazion de sience.
19.30 Enzo Gentile e Roberto Crema – Jimi Hendrix, the Italian Experience
Enzo Gentile e Roberto Crema – Hendrix’68 – The Italian Experience
Il gnûf libri di Enzo Gentile e Roberto Crema ’tal è dedicât a chê prime e uniche volte che Jimi Hendrix e i siei Experience, formâts di Noel Redding e Mitch Mitchell, a vignerin in tour in Italie, tal mês di Mai dal 1968, a Milan, Rome e Bologne. Fotos mai viodudis, testemoneancis di spetatôrs fortunâts, articui e rivistis originâls, biliets e altris memorabilia: contribûts che a fasin vignî fûr il contest musicâl de epoche insiemi a chel politic e sociâl di une stagjon fondamentâl. La prefazion dal volum e je firmade di Carlo Verdone.
Enzo Gentile (Milan, 1955), gjornalist e storic musicâl, docent universitari, al à scrit par plui di cent tra cuotidians e rivistis. Al à publicât uns cuindis libris, curât mostris, fat programs radio-televisîfs, frecuentât concierts e festival par dut il mont. E lu fâs inmò. Roberto Crema, colezionist hendrixian, ’tal è fondadôr e curadôr dal blog dedicât a Hendrix e president de associazion omonime. Dilunc dai agns al à colaborât a diviers libris dedicâts al artist e tal 2014 al à realizât il documentari “Jimi Hendrix, Bologna 26 maggio 1968”, presentât in anteprime al Biografilm Festival.
→ PLACE GARIBALDI
20.30 Capitano tutte a noi – Italie
Capitano tutte a noi – La musiche e je acet (cooperativa Itaca)
Musiche e dirits cuntune riflession vierte ’sui temis dal sociâl, di 17 agns in ca Cooperativa sociale Itaca e Folkest a son impegnâts un dongje di chel altri intune otiche di sensibilizazion ’sul acet des personis e ’sul rispiet di dutis lis individualitâts. Parcè che tignî cont il dirit di citadinance al vûl dî ancje potenziament de autonomie de persone e valorizazion di dutis lis abilitâts. Par dâ plui fuarce al so impegn, Itaca ancje chest an – e pal cuint an seguitîf – e sarà presinte a Folkest cul progjet “Capitano tutte a noi”, grup musicâl nassût tal 2013 a Pordenon e cumò formât di nûf components. Carateristiche dal progjet “Capitano tutte a noi” e je chê di fâ jentrâ altris components in ogni moment, ancje dome par condividi une esperience musicâl di scolte di chel altri, dulà che il grup, oltri che musicâl, al devente une famee, un grup di amîs. Un puest e un labor’atori di confront dulà che i elements principâi a son la fuarce dal grup e la condivision di une passion comune, la musiche, che e devente sûr, amie e e je di cjase.
21.30 Ponk – Republiche Ceche
Lis gnovis esperiencis dal folk a vegnin de Republiche Ceche. A misturin e a messedin folk cun pop e funk, i PONK a son un tercet de Moravie, fondât tal 2013. Inovazion e tradizion cuntun strument principâl, il cimbalom cul so ’sunôr carateristic e vivarôs. Ma no dome. Liron, violin, ghitare e efiets e cun armoniis vocâls une vore bielis e straordenariis.
Formazion:
Michal Krystýnek – vôs e violin;
Eduard Tomaštík – cimbalom e vôs;
Jakub Nožička – liron e vôs.
22.50 La Mesquia – Piemont
Doi discs publicâts, vincidôrs tal 2015 dal concors Suonare@Folkest, a son tra lis realtâts plui vivis de sene des vals di culture ocitane dal Piemont. Tra il 2016 e il 2017 si son dedicâts ae composizion di gnûfs tocs e ae realizazion di cualchi video par un gnûf progjet discografic, “l’ÀRBOL”, che al vignarà presentât in anteprime a Folkest. Tal stes periodi, in colaborazion cul atôr Luca Occelli a àn preparât il spetacul teatrâl cun titul: “Alberi, Asini, Uomini e Donne”.
Formazion:
Remo Degiovanni – autôr, gjironde, ’sunete e vôs;
Luca Pellegrino – vôs, armoniche, flauts e pive;
Manuel Ghibaudo – organet;
Alessia Musso – arpe celtiche;
Giorgio Marchisio – liron;
Silvio Ceirano – percussions.
→ PLACE DOMO
21.15 La Macina – Marcjis
Grup di ricercje e cjant popolâr La Macina
Une ativitât che e dure di passe cuarante agns, la publicazion di ben sedis LP e dal volum “Cultura Popolare Marchigiana”, pal sigûr la racuelte di cjants e tradizions popolârs plui ample e organiche des Marcjis, a fasin dal Grup di Ricercje e Cjant Popolâr La Macina il puartevôs di prin plan dal patrimoni popolâr cetant sior des Marcjis. Il grup La Macina ’tal è un coletîf di indagjin etnomusicologjiche che i ten al so rigôr sedi tal sens de ricercje che in chel dal tornâ a proponi. Il sens dal lavôr dal grup ’tal è in chel che a disin cjantant, par cemût che lu cjantin, pe espressivitât estreme, par cemût che a rivin a gjavâ fûr linfe des lidrîs plui profondis de tiere, fasint propriis lis modalitâts e i rîts de civiltât contadine, che a pandin cun rispiet esemplâr e amôr. La Macina, tra l’altri, e je rivade a fâ nassi, tal 1988, il Centri Tradizions Popolârs, operant no dome come struture di conservazion, ma soredut come agjent di promozion e studi de musiche e des tradizions.
Formazion:
Gastone Pietrucci – vôs;
Adriano Taborro – ghitare, mandolin, vôs, direzion musicâl;
Marco Gigli – ghitare, vôs, percussions;
Roberto Picchio – armoniche;
Michele Lelli – percussions;
Riccardo Andrenacci – batarie;
Giorgio Cellinese – coordenament.
22.00 Tomat Band – Twenty for twenty – Vincj agns di Sting in vincj cjançons, Italie
Un progjet nassût di une idee di Davide De Lucia, Andrea Del Favero, Flavio Paludetti e Cristian Cecchetto, dedicât ae figure dal artist inglês Gordon Matthew Sumner, cognossût di plui come Sting. No dome une selezion di une serie di cjançons, pal plui di chês famosis, par un conciert di cover, ma une analisi e un tornâ a lei une part dai tancj tocs scrits di Sting ae lûs di cualchi considerazion musicâl, tecniche, estetiche e leterarie. E continue cussì la colaborazion tra Folkest e Associazion Musicâl Tomat, che e torne a proponi la Tomat Band, che e veve za vût ’sucès cul conciert di Folkest 2017 e che e à presentât la riedizion dal disc Tapestry di Carole King.
Formazion:
Francesca Viaro – vôs;
Flavio Paludetti – ghitare;
Nevio Zaninotto – sax sopran;
Cristian Cecchetto – batarie;
Davide de Lucia – piano e tastieris;
Eugenio Dreas – liron e bas eletric;
Jacopo Russo – ghitare.


text:
Un libro che raccoglie le testimonianze dei nostri vecchi sulla tradizione dei tomats e degli strits, le caratteristiche delle maschere di carnevale in legno e i contrasti delle comitive festose che indossavano i tomats per vivere il tempo del “mondo alla rovescia”.
Presentazione
O vin metût adun in chest libri lis testemoneancis dai nestris vecjos su la tradizion dai tomàts e dai strîts, lis carataristichis mascaris di carnavâl in len e i contrascj personificâts cun vivarose gjonde, satiriche e soradine, des fiestosis comitivis che si metevin sù i tomàts par vivi il timp dal ”mont par ledrôs”.
A devin vite ai paîs lì che si viveve la fieste di ducj, zovins e vecjos, unîts te stesse ridade liberadorie, ch’e savoltave la miserie in ligrie, i sotans in sorestants, i voltâts di cjâf in savints, ch’e butave in place, in muse a ducj, la veretât e la sbeleade, ch’e meteve in comun i ûfs e il salamp, la farine e il vin, il cjant e la ridade, il zûc indiaulât dai bai e des contrafazions … il savê, lis contis, lis esperiencis di vite: il lâ pal mont, lis miseriis, lis dificultâts, la tragjedie des vueris, lis cognossincis e i valôrs … O vin cirût di tornâ a tiessi, in marilenghe, vierte e di valôr, il fîl des contis che al pei i nonos ai nevôts.
E volût meti a gnûf il ricuart di abii intaiadôrs, come Guido Boezio, Riccardo Floreani e Giovanni Nicoletti, di Zomeàis; Aldo Micco, Attilio e Ferruccio Vidoni, Fernando Vidoni, di Samardencje; Guido e Olvino Del Medico, Alceo Muzzolini, Francesco Muzzolini, Remo Toso, Antonio Vidoni, di Cuie; Lodovico, Cesare, Arrigo, Tullio e Ubaldo Toso, di Çucje. E meti in valôr cui ch’al va indenant in cheste art e al intaie vuê i tomàts: Remo Del Medico a Cuje, Giovanni Floreani a Zomeàis, Sergio Micco a Samardencje, Luigi Revelant a Nanarià, Dino Vaccari a Vulpins, e forsit cualchidun altri ancjemò che no sin a cognossince. E ancjemò sustignî il tornâ a nassi dai strîts, dulà che tai ultins agns si son metûts in mostre lis compagniis di Ciseriis, Zomeàis e Cuie e che vuê a viodin impegnâts i zovins da “Il Scùmul”, la compagnie di Samardencje.
E marcâ il contribût dal grop folcloristic “Chino Ermacora” che si è inspirât ai strîts te coreografie dai “Tomàts”, puartâde cun sucès tai cinc continents, lì che i balarins a metin intorsi lis mascaris di len e un carnavâl plen di vite al pare vie la vecje befane. E, come par chei altris tescj publicâts, che aromai a constituissin une piçule golaine, l’intenzion no je dome di documentâ, il desideri e l’ambizion a son chei di sustignî il cjapâ pît di gnovis semencis intune tradizion che no si consumi polvarose in se stesse, ma che sei humus vivarôs pal svilup de nestre comunitât.
Il Sindic
Lucio Tollis
L’Assessôr al Turisim
Sergio Ganzitti


text: Za Avost... timp di vancancis... no scrivi plui tant culì, come tantis robis i vûl costance, ma a la fin ancje scrivi alc ogni tant nol è mâl. Soi cjase za di une stemane, e o ai finût i esams ancje prime (il 20). Di chel pont di viste no soi metût benon, 4 fats, doi orâi par setembar, vôts a vonde bas... ma il probleme al è che soi simpri indecîs se cjapâ dut o tornâ a fâju par vignî fûr cun tun vôt decent, ma piardint plui agns... in plui ancjemò no ai decidût se passâ ae gnove riforme (Lauree Magjistrâl), che e à mancul esams (12 invezit che 17, di cui ben 6 a sielte, cumò dome 3). Cjalant su la cjarte a son un grum di vantaçs, ma come simpri (e in Italie chist al vâl di plui), la strada vecja si la cognòs, chê gnove no si sa. Cumò o torni une setemane in Abruç, aromai soi cuasi fis, ma son biei puescj, il mâr al è decent (invezit no sai ma a Grau mi samee simpri piês boh) e po in Otobar no viodi l'ore di lâ a cjatâ L. in Norvegje. O provarin a viodi se intune setemane si rive a lâ a Nordkaap e tornâ ju cence murî, parcè che bon une volte che tu vâs là sù atu di no lâ fin a Cjâf nord?? Starin a viodi, se dopo rivi a cjatâ ancje cualchi altri viaçut tal forest, o speri che chest sedi un an di viaçs viodût che chei a dan sodisfazion plui di ogni altre robe. Ah, e soi ancje in buine forme, ala fin cuasi 500 km in biciclete, cumò o cognòs ogni paisut pussibil disore Bologne e dutis lis salidis plui bastardis. Mi mancje dome San Luca.


text:
Violin
Il violin al è un strument musicâl de famee dai arcs a cuatri cuardis, acuardât ad intervai di cuinte. Al è il plui piçul dai arcs, bon di rivâ a notis plui altis rispiet a di chei altris struments de famee. La cuarde plui basse (e duncje la note plui greve) al è il Sol2, il Sol subite sot dal Do centrâl (Do3); lis altris cuardis a son, in ordin a cressi, il Re3, il La3 e il Mi4. Lis parts par violin a doprin simpri la clâf di Sol, clamade par solit clâf di violin. Cuant che si à di eseguî notis e passaçs tant acudis, a si dopre une indicazion di pueste che e vise di traspuartâ lis notis a une otave parsore. Violinist al è cui che al sune il violin; l'artesan che al fâs o al comede struments a cuarde al è il liutâr; cui che al fâs i archets al è il archetâr.
Lis parts e i materiâi[cambie | modifiche il codiç]
La part che e risune dal violin è je une scjate vueide (clamade casse armoniche o di risonance, in len, fate cun grande precision pai materiâi, pe finiduris e dimensions. La casse armoniche dal strument, lungje tra i 34,9 e i 36,2 cm, a forme di vot, a curvis, è je costituide da une taule armoniche (clamade ancje plan armonic), di peç (Picea abies) e da un font, gjeneralmentri in aier montan, colegâts tra di lôr di fassis in len di ajar pleât. Il font al po jessi fat di un sôl toc di len (font unic), o pûr di doi tocs tacâts dongje. Lis fassis a vegnin inneadis te aghe e po modeladis su sagumis di fiâr che prin a son stadis scjaldadis a dovê.
Il peç di risonance, che al ven lavorât di pueste cu la vene drete e regolâr al ven par plui di un bosc dal Trentin, de foreste di Paneveggio, o de Val Cjanâl, tal Tarvisian. Font e fassis a son di aier dai Balcans, len dûr e sort. Tastiere, pirui, cordiere e spaliere a son prodots di ebanisterie. Lis cuardis un timp di budiel di piore (dopradis ancjemò par esecuzions filologjichis ma che stentin a tignî drete la note e tindin a fruiâsi e a rompisi). Lis cuardis La, Re e Sol plui grevis a àn une anime sintetiche (nylon, rayon, o ancje carboni) e un rivestiment in metal (açâr, alumini, arint e fin al aur). La cuarde plui alte o cantin, il Mi, al è un unic fîl di açâr. Il len doprât pe bachete dal archet al è par solit esotic (il sudamerican pernambuco). La grene e je di cjaval mascjo parcè chei de femine a son stâts bagnâts de urine de bestie che ju fâts vignî plui debui a la tension. L'archet, o nome arc, al è une bachete di len elastic e disvuedât par dentri, insom e da pît i ven tacât un fas di grene di cjaval, tindût di une lungje vît che i cor dentri fûr par fûr dal bachet vueit. Il bachet, a sezion otagonâl par plui di mieç arc, si staronde dongje la ponte. Par sunâ la grene e ven fate strissâ su lis cuardis che si metin a vibrâ. Par vê il necessari freament si dopre la pês su lis cuardis.
Sergio Peresson e Giobatta Morassi a son liutârs furlans famôs in dut il mont. In Friûl cumò al è atîf plui di un liutâr, il dean al è Renzo Tondo, di Pagnà.


text:
23 di Novembar
Il 23 di Novembar e je la 327° zornade dal Calendari Gregorian, (la 328° se l'an al è bisest). A mancjin 38 zornadis pe fin dal an.
Acjadiments[cambie | modifiche il codiç]
In Friûl[cambie | modifiche il codiç]
- 1919 - A Gurize a nas la societât filologjiche furlane.
Vie pal mont[cambie | modifiche il codiç]
Nassûts vuê[cambie | modifiche il codiç]
Muarts vuê[cambie | modifiche il codiç]
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- San Clement, pape e martar


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Romans
Cjapitul 6
part dogmatiche
La justificazion, operade dal batisim, e esclût il pecjât
6 1 Alore ce vino di dî? Vino di restâ tacâts tal pecjât par vê gracie fin parsore? 2 Ma vie po! Nô, ch’o sin muarts al pecjât, cemût podarìno vivi inmò tal pecjât? 3 O no savêso che ducj nô, ch’o sin stâts batiâts in Crist Gjesù, o sin stâts batiâts par unîsi a la sô muart? 4 O sin duncje stâts sapulîts cun lui in fuarce dal batisim par unîsi a la sô muart, cul fin che, come che Crist al è resurît dai muarts midiant de glorie dal Pari, cussì ancje nô o vin un mût di vivi gnûf crei. 5 Se di fat o sin insedâts in lui cuntune muart compagne de sô, lu sarìn ancje cu la sô resurezion. 6 O savìn ben che il nestri om vieri al è stât metût in crôs cun lui par ch’e fos anulade la fuarce dal cuarp dal pecjât, in mût di no jessi plui sclâfs dal pecjât. 7 Di fat chel ch’al è muart al è justificât e sfrancjât dal pecjât.
8 Se po o sin muarts cun Crist, o crodìn che cun lui ancje o vivarìn, 9 savint che Crist, resurît dai muarts, nol mûr plui e la muart no varà plui nissune paronance sun lui. 10 Par chel ch’al rivuarde di fat la sô muart, lui al è muart al pecjât une volte par dutis; par chel ch’al rivuarde invezit la sô vite, lui al vîf par Diu. 11 Cussì ancje vualtris consideraitsi muarts par simpri al pecjât ma vîfs par Diu in union cun Gjesù Crist.
12 Alore che nol regni plui il pecjât tal vuestri cuarp mortâl, in mût di sotometius a lis sôs bramis disordenadis, 13 e no stait a presentâ il vuestri cuarp tant che arme di inicuitât pal pecjât, ma ufrîtsi a Diu come int vive dopo di jessi stade muarte e il vuestri cuarp tant che arme di justizie par Diu. 14 Di fat il pecjât nol varà plui nissune paronance sun vualtris; parcè che no sês plui sot de leç ma sot de gracie.
La justificazion e esclût il disimpegn morâl
15 E alore? Varessino di pecjâ pal fat che no sin plui sot de leç ma sot de gracie? Ma vie po! 16 No savêso che se si metês a ubidî come sotans a di un, o sês sotans di chel che i ubidîs, tant dal pecjât ch’al mene a la muart che de ubidience che e mene a la justificazion? 17 Ringraciìn duncje Diu, par vie ch’o jeris stâts fats sotans dal pecjât ma o vês ubidît di cûr a chê dutrine che us è stade consegnade; 18 sfrancjâts dal pecjât, o sês stâts fats deventâ sotans pe justificazion.
19 O feveli cuntun lengaç uman par vie de debolece de vuestre cundizion. Di fat come che o vês ufrît il vuestri cuarp a servizi de sporcjetât e de inicuitât par vivi ta l’inicuitât, cussì cumò ufrît il vuestri cuarp a servizi de justificazion par vivi te santitât.
20 Cuant che o jeris sotans dal pecjât, o jeris libars tai confronts de justificazion. 21 Ce prodot vêso cjapât sù in chê volte di chês robis che cumò si vergognais? Parcè che chês robis li a menin dome a la muart. 22 Invezit cumò, sfrancjâts dal pecjât e deventâts sotans di Diu, o cjapais sù i vuestris prodots pe justificazion, che a menin a la vite eterne. 23 La pae dal pecjât e je la muart; invezsit il regâl di gracie di Diu al è la vite eterne in union cun Gjesù Crist nestri Signôr.
Notis:
- 6,4 - Par capî miei ce ch’al scrîf Pauli, si à di tignî a ments il mût ch’a dopravin tal batiâ. La peraule greche “baptìzo” e vûl dî “lâ sot ta l’aghe”. Po si saltave fûr.
- 6,5 - Si devente dutune cun Crist, si ven “insedâts” in Crist.


text:
Un tocut a la volte
Vês reson.
Ve chi alore la buine gnove che ai vinciût ancje chest concors di contis da l’orôr, cun mê grande sodisfazion. La conte, inte sô version origjinâl, la podês cjatâ a chi.
Ma par voaltris amîs di web, us lassi la version voltade par furlan, che come simpri e rive a dî alc di biel.
Si che no ‘nd ai masse gjonde a scrivi par passât remot, us domandi scuse se o ai fat cualchi falope cui verps. 😉
Dopo i vincj dut ti pâr un zûc, e tu ti sintis plen di cûrs, tant di tirâju di ca e di là.
Passâts i trente la vuere e je finide, e la pâs al è polvar su lis robis di ogni dì.
Ce che propit non tu pensaressis mai al è che ti sucedi il contrari: vê cuarante agns e inamorâsi tant di crodi di podê sopuartâ dut.
– Pierdarès ogni sens par stati dongje – i veve dit Luciano, gjavant i voi de strade e pontantju in chei di Claudie.
Jê i veve ridût, tenare. Cuete ancje plui di lui. Tresinte metris plui indevant, framieç lamarin e ramaçs, lu veve lassât di bessol.
Il prin al fo il gust.
Ogni mangjâ ai si ingropave intal cuel come coton strafont e al scugnive gloti par campâ. Pocjis setemanis daûr al pierdè l’odorât, ma al fo cussì facil usâsi che par dîs no si inacuarzè di nuie.
Al è il colp, i disè l’otorinolaringoiatri, ma nol veve nissune cure di dâi.
Cuant che e tocjà a la uldide, Luciano al veve pene tornât a començâ a vivi. Al jere tornât a vore, in ostarie, al cine. Cussì al scugnì pierdi mês par imparâ a lei i lavris, e al vaì di rabie parsore i soi discs, aromai cence nissune vôs.
Une matine, fasintsi la barbe, al veve viodût un vier ros che i vignive jù dal cuel fin al pet. Al capì subit ce che al jere sucedût e i vignî voie di copâsi.
Cuant che al deventâ vuarp, al provà pardabon. Nol jere passât nancje un an.
E je une infezion, i disevin, neurons che morin.
Lui nol veve nancje rispuindût.
Al veve capît, e i scjampâ di ridi.
Al imparà a movisi framieç il so jessi vuarp, viodint lis robis cu la lint dai ricuarts. No si maraveà il dì cuant che si sveà cence un braç.
– Vularà dî che ti puartarai simpri cun mê – i veve dit Claudie in chel dì – vessio di vignî a cjolti un tocut a la volte.


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Res 2
Cjapitul 11
Storie de regjine Atalie (841/840-835)
11 1 Cuant che la mari di Acazie, Atalie, e vignì a savê che so fi al jere muart, si metè tal cjâf di svinidrî dute la gjernazie reâl. 2 Ma Josebe, fie dal re Joram e sûr di Acazie, e strafuì di scuindon so nevôt Joas dal trop dai fîs dal re ch’a vignivin massacrâts e lu platà, insieme cu la bae, te cjamare dai jets; cussì jal platà a Atalie e nol fo copât. 3 Al restà cun jê par sîs agns, platât tal templi dal Signôr, biel che Atalie e regnave sul paîs.
4 Tal setim an, Joiadà al mandà a cirî i sorestants di centenârs dai carians e des vuaitis e ju fasè vignî daprûf di lui tal templi dal Signôr. Al fasè un pat cun lôr, ju fasè zurâ e ur mostrà il fi dal re. 5 Ur dè chescj ordins: “Ve ce che o fasarês: une tierce part di vualtris ch’e monte in servizi in dì di sabide par vuardeâ il palaç dal re ( 6 un’altre tierce part a la puarte di Sur e une tierce part a la puarte daûr dai cursôrs; vualtris invezit o vuardarês la cjase di Massac) 7 e chei altris doi vuestris grops, ven a stâi chei che a dismontin in dì di sabide, a vuardearan il templi. 8 O fasarês cercli torator dal re. Ognidun al varà lis sôs armis e se un al cirarà di passâ jenfri des vuestris schiriis, lu coparês. O compagnarês il re lant e tornant”. 9 I sorestants di centenârs a faserin dut ce che ur veve ordenât il predi Joiadà. A cjolerin ognidun i siei oms, ven a stâi la vuaite ch’e dismontave di sabide insieme cu la vuaite ch’e montave di sabide, e si presentarin dal predi Joiadà. 10 Il predi ur dè ai sorestants di centenârs lis lancis e i scûts dal re David, ch’a jerin tal templi dal Signôr. 11 Lis vuaitis si meterin in schirie cu lis armis in man, dal cjanton disot fintremai al cjanton disore dal templi, cjapant dentri l’altâr e il templi. 12 Alore Joiadà al fasè jessî il fi dal re; i metè intor la corone e i consegnà il document de aleance; lu faserin re e lu ongerin. A baterin lis mans e a berlarin: “Vive il re!”.
13 Sintint i berlis de int, Atalie e frontà il popul tal templi dal Signôr. 14 A pene ch’e viodè il re in pîts sul palc, seont l’usance, i sorestants e lis trombis dongje dal re, dute la int ch’e saltave di gjonde e e sunave lis trombis, Atalie si sbregà i vistîts e e berlà: “Tradiment! Tradiment!”.
15 Alore il predi Joiadà ur dè l’ordin ai sorestants dai soldâts: “Menaitle fûr framieç de trope, e se un i va daûrji, passaitlu a fîl di spade”. Di fat il predi al veve pensât: “No si à di copâle tal templi dal Signôr”. 16 I meterin lis mans intor e cuant che e rivà tal palaç reâl pe jentrade dai cjavai, le coparin.
17 Joiade al fasè un pat jenfri il Signôr, il re e il popul, che si impegnave a jessi il popul dal Signôr; e compagn fra il re e il popul. 18 Podopo dute la int e lè tal templi di Baal e lu sdrumà: a pararin a tocs i siei altârs e lis sôs statuis e a coparin Matan, il predi di Baal, denant dai altârs.
Il predi al metè lis vuaitis par vuardeâ il templi dal Signôr. 19 Po al cjapà sorestants di centenârs, i carians e lis vuaitis e dute la int de tiere. A faserin vignî jù il re dal templi dal Signôr e a jentrarin tal palaç pe puarte des vuaitis. Joas si sentà su la sente dai rês. 20 Dute la int dal paîs si indalegrà, ma la citât e restà cidine. Rivuart a Atalie, le faserin fûr cu la spade tal palaç reâl.
Notis:
- 11,1 - In cheste storie si rive a ricognossi dôs tradizions metudis adun: la prime (vv. 1-12) e dîs che a son stâts i predis, cul jutori des vuaitis reâls, a fâ colâ la regjine; la seconde (vv. 13-18a), cjonçade, e dîs che la regjine e je colade par colpe di un savolton popolâr.
- 11,2 - Stant a 2 Cr 22,11, Josebe e jere femine dal predi Joiadà; cussì si capìs cemût ch’e à podût platâ Joas tal templi.
- 11,4 - Joiadà al jere il prin predi di Gjerusalem. I carians a jerin mercenaris di riunde de Asie minôr. A son une gjernazie diferente dai creteus de ete di Salomon (1 Re 1,38).
- 11,5 - Tai dîs di vore un tierç des vuaitis al vuardeave il templi e doi tierçs il palaç; in dì di sabide l’incontrari.
- 11,12 - I rês di Gjude, cuant che a vignivin consacrâts, a cjapavin in consegne un document dal pat concludût fra il Signôr e la gjernazie di David. Une sorte di “protocol” come chel dai faraons.
- 11,17 - Lis ultimis peraulis a son consideradis une zonte, parcè che a mancjin in 2 Cr 23,16. Però si à notizie di un pat fra il re e il popul (1 Sam 5,3 par Saul; 2 Sam 5,3 par David; 1 Re 12,1s par Roboam).
- 11,18 - La rivoluzion e je sul stamp di chê fate di Jeu tal Ream dal nord (10,28-38) dome che culì la int e à une grande part.